Ҳамбургда G20 саммити арафасида ўтказилган митинг тартибсизликларга айланиб кетди\n22 ноябр 2019, Тошкент вақти: 17:25\nПолициячилар Гамбургдаги митинг иштирокчиларини сув пуркагичлар билан тарқатмоқда.2017 йил, 6 июль.\nГерманиянинг Ҳамбург шаҳрида 6 июль куни бошланган аксилкапиталистик норозилик митинги пайтида ўнлаб намойишчи ва полициячи жароҳатланди.\nНамойишчилар "Катта йигирматалик" (G20) саммити ўтказилувчи бино яқинида тартибсизликларни уюштиргани ортидан полиция уларга қарата сув пуркагичлар ва кўздан ёш оқизувчи газ қўллашга мажбур бўлди.\nРасмий хабарда 75 полициячи жароҳатлангани айтилмоқда. Намойшчилар орасида ҳам ўнлаб одам тан жароҳати олган.\n6 июль куни норозилик намойишига 13 минг одам қатнашгани айтилмоқда. Саммит кунлари уларнинг сони юз минг кишига етиши кутилмоқда.\nГермания Ички ишлар вазирлиги аввалроқ саммит пайтида тартибсизликларга айланиб кетиши мумкин бўлган митинглар режаланаётгани ҳақида маълумотлар олинганини, шаҳарни 20 минг полициячи қўриқлаши ҳақида маълум қилган эди.\nГамбургда 7-8 июль кунлари ўтадиган "Катта йигирматалик" саммитидажаҳоннинг энг катта давлатлари лидерлари террорчиликка қарши кураш, иқлим ўзгариши ва эркин савдо каби масалаларни муҳокама қилади.


1C Ўзбекистон Бухгалтерияси (VENKON) дастурида корпоратив маълумотнинг ҳимоялаш таҳлили, ёхуд қандай қилиб ВЕНКОН ўзининг мижозларидан маълумотларни йиғмоқда — Teletype\n1C Ўзбекистон Бухгалтерияси (VENKON) дастурида корпоратив маълумотнинг ҳимоялаш таҳлили, ёхуд қандай қилиб ВЕНКОН ўзининг мижозларидан маълумотларни йиғмоқда\nМен 1С дастурчиман. Иш тажрибам 10 йилдан ортиқ.\nЭнди дастучи ҳақида. VENKON GROUP. 1С фирмасининг аттестацияланган франчайзи ва регионал дистрибютери. Ундан ташқари Ўзбекистон Бухгалтерияси учун 1С конфигурация яратувчиси. Конфигурациялар версиялари: 1.3, 2.0 ва 3.0\nDidox - VENKON GROUP нинг электрон ҳужжат айланиши учун хизмат қиладиган сервис\nClobus - VENKON GROUP дан бухгалтерия ҳисоботини булутли технология асосида олиб бориш учун 1С хизмати\nVENKON DIGITAL - VENKON GROUP дан SMM, PR ва реклама агентлиги\nТекин сирни қидириш. Ҳаммаси қандай бошланди\n1С Ўзбекистон Бухгалтериясида контрагентларни СТИР орқали қидириш функцияси мавжуд.\nУшбу функция қандай ишлайди. Фойдаланувчи ташкилотнинг СТИРи киритади ва "Заполнить по ИНН" тугмасини босади. Конфигурация маълумотни дастурчи сайтига юборади. Ўз навбатида дастурчи сервери фойдаланувчига маълумотни ДСИ серверидан олиб юборади.\nАвтоматик тарзда контрагентнинг нафақат стандарт маълумотларини, балки манзилларининг ҳам тўлдиради. Иш жараёнида ташкилт ҳақида маълумот бўлмаган пайтда жуда қўл келади. Айниқса ҚҚС кодини тўлдириш қулай бўлди.\nУшбу функция ишлаши учун конфигурация лицензион бўлиши керак. Бозорда лицензион конфигурациялардан ташқари, лицензияси бўлмаган ва қўлган ёзилган конфигурациялар ҳам мавжуд. Айнан иккинчи турдаги конфигурациялар учун ушбу функцияни улаш керак эди. Бунинг учун мен дастурнинг кодини ва трафигини таҳлил қилишни бошладим. Трафикни йиғиш ва таҳлил қилиш учун мен Wareshark дастуридан фойдаландим.\nТрафикни таҳлил қилиш\nВенконнинг сервери 185.183.243.146 IP манзилида жойлашган. Мен ушбу IP манзил учун ва http протоколи учун фильтр ўрнатдим. Сўнгра трафикни йиғишни бошладим ва 1С дастуридан "Заполнить по ИНН" функциясини чақирдим. Натижаси мана бундай бўлди:\nСкриншотдан кўриниб турибдики, http протоколу бўйича 6 маротаба маълумот алмашган. Биринчи сўров фойдаланувчи томонидан венкон сайтига лицензия ҳақида ҳақида бўлади. Бунга жавобан сервер умумий маълумотларни тўплаш учун xml файл кўринишдаги шаблон юборади.\nФайлнинг тўлиқ кўринишини мана бу ердан кўриш мумкин.\nБунга жавобан 1С сўралган барча маълумотларни тўлдириб уни xml файл кўринишида қайта юборади. Бу маълумотлар:\nGUID, регистрация коди, ишга туширилган миқдори, лицензиялар сони, партнер коди, конфигурация калити, ўрнатилган санаси, калитнинг амал қилиш муддати, ҳимоя тизимининг версияси, пин код ва бошқалар.\nОТ нинг версияси, регистрация коди, мижоз идентификатори, процессор, компьютер номи, маълумот базаси уланганнинг йўли\nВа охирида, аниқлаш керак бўлган ташкилотнинг СТИР.\n4чи жавоб сервердан келади ва у ҳам xml файл кўринишда бўлади. Ва мана шу ери қизиқ бўлади.\nАгар сервернинг тўлиқ жавоби кўрилса, жавоб ичида фойдаланувчига қўшимча сўров бажарилиши юборилади ва ундан кейин сўралган контрагентнинг СТИР бўйича маълумотлари юборилади.\nХоп, ушбу код фойдаланувчидан яширин қандай амални бажарар экан? Мен ушбу кодни нима бажаришини текшириш учун ташқи обработка ёздим.\nУшбу кодни бажаргандан сўнг саволга жавоб топилди: код информацион базада ҳар бир ташкилот кесимида амалга оширилган реализация ва берилган счет-фактураларнинг сонини ойма ой аниқлаштиради. Ушбу база демо база бўлгани учун, мен ушбу обработкани ўзимнинг реал базамда ишлатиб кўрдим.\nСиз ҳам ўзингиз ушбу обработкани юклаб олиб ўзингизни базангизда текшириб кўришингиз мумкин.\nТепадаги ҳолатни кўриб, ВЕНКОН фойдаланувчилардан яширин тарзда маълумотни нима учун йиққани менга аён бўлди. Ушбу амал ВЕНКОН фирманинг электрон ҳужжат алмашиш сервиси - DIDOX учун қилинган.\nКоднинг жавоби ҳам xml файлга тўпланиб ВЕНКОН серверига юборилади.\nБуларни барчасини тўплаш қонунийми?\nШундан сўнг мен ВЕНКОНи шартномаларини қидиришни бошладим ва уларнинг сайтидан 2та шартнома намунасини топдим.\nЎрнатиш учун шартнома\nИТС учун шартнома\nНа ўрнатиш учун шартномада, на ИТС учун шартномада дастур ишлаб чиқарувчи ўзининг хизматларини яхшилаш ёки ривожлантириш учун хуфёна корпоратив маълумотни йиғиши мумкинлиги ҳақида ёзилмаган.\nМенинг биринчи изланишларим 2020 йил март ойларида бўлган эди. Ўшанда мен бу ҳолат ВЕНКОН фирмасининг электрон ҳужжат алмашуви сервиси тўлиқ ишга тушгунга қадар бўлган ҳолат деб ўйлаган эдим. Бугунги кун ҳолатида, яъни ушбу мақолани биринчи рус тилидаги версияси ёзилган кун, 19 чи июль 2020 йил ҳолатида ҳам маълумотлар тўпланаётган эди. Барча амаллар шаффофлигини таъминлаш учун мен барча амалларни видеога ҳам олиб қўйганман.\nЮқоридаги ҳолатни инобатга олган ҳолда шундай хулоса қилиш мумкинки, маълумотларнинг йиғилиши DIDOX хизматининг ўзида ҳам олиб борилиши мумкин. У ерда энди фактураларнинг сонини эмас, балки ҳақиқий мижозларнинг базасини ҳам шакллантириш мумкин. Ўз ўрнида, мижозларни қизиқтириш мақсадида сервис биринчи 1 000 та счет-фактураларни юборишни текин қилиб қўйган. Агарда бир кун келиб сизнинг мижозингизга VENKON DIGITAL реклама агентлигидан қўнғироқ қилиб, сиздан кўра яхши таклиф беришса мен бунга ажабланмайман.\nВа ўз навбатида ДСИ томонидан электрон ҳужжатлар алмашувини шахсий фирмаларга олиб боришни берганлиги бу хато деб ҳисоблайман. Бу амаллар серверлар ва ҳодимларнинг қўллаб қувватлаш учун қилинганини мен яхши тушунаман, лекин солиқ тўловчилар ҳам оз моз солиқ тўламаяпти.\nҲуқуқни сақловчи органлар ва Ўзбекистон республикаси информацион технологиялар ва комуникацияларни ривожлантириш вазирлиги ушбу ҳолат юзасидан бирор бир чора кўришларини мен билмайман. Жуда бўлса пандемия даврида Соғлиқни сақлаш вазирлиги каби сувдан қуруқ чиқадилар.\nВа бу ҳолатда 1С фирмаси қандай тутиши ноаниқ.\nТекин сир фақат қопқонда.\nҲурматли фойдаланувчилар! Сиз ўзингизни дастурчингизга шунақа маълумотларни ошкор қилишингизга тайёрмисиз? Инвесторлар ўзларининг маълумотларини 3 шахсга тақдим қилишларигачи? Ва бутун республикада 1С ўрнатадиган ВЕНКОНнинг версерида шунча вақт оралиғида қанча маълумот тўпланди?\nХудди шундан йўл билан фойдаланувчининг ишлаб турган базасидан ихтиёрий маълумотни тортиб олиш мумкин.\nВа ўз навбатида бошқа 1С дастурчилар ҳам худди шундай маълумотларни йиғадилар деган фикр хато. Ундай эмас.


Ислом Каримовнинг 27 ёшида ака-укалари қуршовида тушган янги фотосурати эълон қилинди\nИслом Каримовнинг 27 ёшида ака-укалари қуршовида...\n11.01.2018 09:44 0 1488\nФото: Ислом Каримов фонди\nБугун Ислом Каримов фондининг «Фейсбук» тармоғидаги саҳифасида Ўзбекистоннинг биринчи Президенти Ислом Каримов оиласига мансуб янги фотосурат эълон қилинди.\nСурат 1965 йилда олинган. Унда 27 ёшли Ислом Каримов акалари — Қуддус ва Ибодулло ҳамда укаси Хуршид Каримовлар қуршовида экани акс эттирилган.\nАввалроқ Ислом Каримовнинг оиласи ҳақида янги фотосурат ҳамда маълумотлар ҳам эълон қилинган эди.\nСанобар ая эса уй бекаси эди. У насл-насабли оилада таваллуд топган бўлиб, падари бузруквори мулла-шариф, яъни ўз даврининг мўътабар уламоларидан эди. Билимга чанқоқлик, кучли хотира, зукколик ва сабр-тоқат каби фазилатлар бутун умр Санобар аяга йўлдош бўлди. Мунис онаизор ўз ҳаётини оила ва хонадон саодатига бағишлади.\nБарча ака-укалар жуда кучли хотирага эга эдилар. Бу қондан қонга ўтиб келган фазилат бўлса не ажаб. Ака-укалар ўзаро мусобақалар ўтказишар эди — масалан, бирор матн ўқилиб, уни ёддан айтиб бериш борасида беллашар эдилар. Кейинроқ ака-укалардан бири олий ўқув юрти ўқитувчиси, бири судья, бошқалари хизматчи, олим ва… Президент бўлди.\nЎзбекистон Ислом Каримов янги сурат


Кадрлар алмашинуви нимадан дарак?\nҚадим шахмат худоси.\n“Қурултой” дастурининг “Ўзбекистондаги сўнгги кадрлар алмашинуви нимани билдиради” мавзуидаги бу галги сонида Ўзбекистондан сиёсатчи ва профессор Суҳбат Абдулла, Қозоғистондан профессор, таҳлилчи Ботир Норбоев, ҳозир Францияда яшаётган сиёсатшунос Камолиддин Раббимов, Ўзбекистон Миллий банкининг ўз исмини ошкор этишни истамаган собиқ ходимаси иштирок этади.\nШунингдек, унда “Ўздонмаҳсулот” компаниясининг собиқ раҳбари Олим Отаев билвосита қатнашади.\nОлим Отаев: Агар бу ўзгаришлар ҳозирги боришда борса, анча соғломлашади. Агар шу ҳолатда яна тўхтаб қолса, барибир ҳеч нарса ўзгармайди. Бу Ўзбекистон бўйича вазиятнинг 3,5 фоизини ташкил этади.\nОзодлик: Президент сайловидан кейин бир неча кадрлар ўзгариши амалга оширилди. Қарийб 15 йил Олий Мажлис раиси бўлиб келган Эркин Халилов, 1999 йилдан бери Хоразм вилояти ҳокими бўлиб келган Ислом Бобожонов ҳамда Ўзбекистон бош прокурори ўринбосари Анвар Набиев ўз лавозимидан четлатилди.\n“Ўзбекистон бош прокурори ўринбосари Анвар Набиев, биздаги маълумот бўйича, ҳибсга олинган. Бу ҳақда бизга ишонарли одамларимиз айтган. Нима учун ҳибсга олингани ҳозирча номаълум. Бу ҳақда ҳеч қандай маълумот айтилмаяпти. Аммо манбамизнинг сўзига кўра, А.Набиевнинг ишига қаттиқ киришилган”,- дейди Ўзбекистондаги “Озод овоз” ташкилоти вакили Улуғбек Бобоқулов.\nОзодлик: Эслатиб ўтамиз, Анвар Набиев Андижон воқеалари юзасидан ўтказилган судда асосий қораловчи сифатида қатнашган эди. Сўнгги кунларнинг яна бир янгилиги Хоразм вилояти ҳокимининг лавозимидан четлатилишидир. Суҳбат Абдулла, мана, президент яқинда Хоразмга бориб ҳоким алмаштирди. Сиз шунинг тафсилотлари билан ўртоқлашсангиз.\nСуҳбат Абдулла: Биласизми, мен буни аввал ҳам айтганман, Ислом Бобожонов шундай кадрки, унинг иқтидори бир туманни бошқаришга етади. Уни кўтар-кўтар қилиб, вилоятга ҳоким қилиб қўйишди. Унинг Хоразмга олиб келган энг катта нарсаси Россия ва Қозоғистонга мардикорларни яшин тезлигида юбориш сиëсатини ўтказиш бўлди. У бундан бошқа Хоразмга ҳеч қандай янгилик олиб келгани йўқ. Буни президентнинг ўзи ҳам таъкидлади ва оғриқли нуқталарни беихтиëр тилга олиб ўтди.\nОлим Отаев: Бу одамни мен яхши биламан. Бу одам катталарга яқин бўлиб ўтди. Катталарнинг оиласига яқин бўлиб, уларнинг обрўсига анча путур етказиб қўйди. Тамарага, унинг эрига яқин бўлиб туриб, уларнинг хоналари ремонтигача ëрдамлашиб қатнашган бу одам. Кейин Ўзбекистон Қишлоқ ва сув хўжалиги вазирлигидан у ëққа кўтарилиб кетди. Менимча, президентнинг қарори тўғри. Ахир у 5-6 йилдан бери ҳамма ерни яксон қилиб ëтибди. Унинг қаҳрамон бўлишига президентнинг оила аъзолари ëрдам берди.\nОзодлик: Ислом Бобожонов ва Шавкат Мирзиëев ўртасида келишмовчилик бормиди?\nОлим Отаев: Ҳа, бор эди. Шавкат Мирзиëев президент маъмурияти раҳбарлари билан жуда яқин. Шундай бўлгач, булар алоқани ушлаб туришади. Шу асосда бир-икки марта тушунмовчилик бўлиб қолган. Кейин улар тарқалиб кетишди. Мирзиëев ҳам секин-секин кадрларни жалб қилиб келди. Энди ҳозир бу лавозимдан четлатилгандан кейин у билан ишлаган 4-5 одамни сўроқ қилишяпти. Хабарингиз бор-а?\nОзодлик: Ҳа, хабарим бор.\nОлим Отаев: Ўшандан, Худо хоҳласа, ҳаммаси чиқади. Сал вақт керак. 1-2 ойнинг ичида бу масалалар очиқ-ойдин чиқиб қолади.\nОзодлик: Ўзбекистонда кадрлар алмашишини ким бошқаради: Каримовми ëки бошқа кучли бир шахс борми?\nОлим Отаев: Каримовнинг кадрлар масаласи билан шуғулланадиган маслаҳатчиси бор. Бу одам жуда яқин ҳисобланади.\nОзодлик: Ким? Крайновми?\nОлим Отаев: Бу одам ҳам аралашиб юрарди. Лекин яна бошқа битта инсон бор. Кадрлар масаласини, асосан, Иноятов ҳал қилади.\nОзодлик: Бу ишга пул аралашадими? Пора дегандай...\nОлим Отаев: Бу бугунгина бўлаëтган нарса эмас-ку.\nСуҳбат Абдулла: Мен бир нарсани айтишим керак. Давлатнинг кадрлар сиëсатига тўғри ëндашмоқлиги муҳим масалалардан бири ҳисобланади. Ҳозир эса ҳукумат эшелонидаги олий мансабларда келиб чиқиши куч ишлатар тизимлардан бўлган кадрлар ўтирибди. Ҳатто вилоят ва туман ҳокимлигига келиб чиқиши ИИВ, МХХ ходими ëки шунга яқин бўлган шахслардан тайëрлана бошланди. Кадрларнинг бу тахлитда қўйилиши ҳукумат ва давлат миқëсида қудрат матрицаси шаклини пайдо қилади. Фуқароларнинг адолат ва қонунга нисбатан ишончи сўнади. Қудрат матрицаси эса аста-секин ўз манфаатларидан келиб чиққан ҳолда мулкдорлар ва бизнес оламига ўз босимини ўтказа бошлайди.\nОзодлик: Суҳбат ака, бу гапларга бироздан сўнг тўхталамиз. Бизга маълум бўлишича, Ўзбекистонда президент сайлови ўтгандан кейин камида 4 та қудратли шахс лавозимидан четлатилган. Ботир Норбоев, бу ҳақда сизнинг кузатишларингиз қандай?\nБотир Норбоев: Камолиддин Раббимов ҳам, Суҳбат Абдулла ҳам булардан қонуният ахтаряпти. Менимча, Каримовнинг эртага нима қилишини ҳеч ким билмайди. Кадрлар алмашиши, дегани сал кучайган, илдиз отган кадрни олиб ташлаш дегани. Олиб ташлаш учун ҳамиша уларда факт бўлади. Чунки уларнинг ҳаммаси орқасида МХХ ходимлари бўлади. Улар қилаëтган ишларнинг ҳаммасини билиб юради. Қайси бирига кўзи тушиб, олиб ташлаш керак, деган нарса хаëлига келиб қолса, шуни олиб ташлайверади.\nОзодлик: Ботир ака, мана Шавкат Мирзиëев, Ислом Бобожонов ва Эркин Халилов халқнинг кўз олдида жуда кўп ëвузликларни амалга оширган шахслар ва бу президент тилидан айтилар экан, олқишларга сазовор бўлмоқда-ку?\nБотир Норбоев: Оддий одамлар нуқтаи-назарида шундайдир. Ҳамманинг кўз ўнгида мана уни олиб ташладим, буни олиб ташладим, дейди. Лекин бунинг ҳаммаси кўзбўямачилик. Сиëсий лўттибозлик. У агар тизимнинг ўзини ўзгартирмаса, ҳеч қанақа янгилик бўлмайди. Эртага 3 ойдан кейин халқнинг кўзини шамғалат қилиб, курсисини мустаҳкамлаш мақсадида яна биттасини олиб ташлайди. Бу ўз курсисини мустаҳкамлаш йўли.\nОзодлик: Камолиддин, кейинги бир-икки ой ичида ўзгаришлар қонунияти кўзга ташланяптими? Бу ўзгаришлар тасодифий эмасми?\nКамолиддин Раббимов: Бу ҳеч қандай тасодиф эмас. Президентнинг сайловдан кейинги асосий вазифаси ўзига ўриндош тайëрлаш. Шу нуқтаи-назардан Гулнора Каримова ташқи ишлар вазири ўринбосари этиб тайинланди. Бу Каримовнинг кўз остига олиб қўйган шахсларга имконият яратиб беришидир. Каримов ким унинг вориси бўлиши тўғрисида ҳали қарор қабул қилмаган, деб ўйлайман. Лекин у кўз остига олган бир қанча шахслар бор. Мана шу шахсларга максимал имконият яратиб бериляпти ва айни пайтда дунë ҳамжамияти ва Ўзбекистон жамоатчилигининг фикрини ўрганиш жараëни бошланган. Яъни бунга жамоатчилик муносабати қандай бўлади, деган маънода шундай ҳаракат амалга ошириляпти. Лекин бунинг тагида катта қонуният ва ўзининг мантиқлари бор. Нима учун? Агар фавқулодда вазият бўлиб қоладиган бўлса, Ўзбекистон конституцияси бўйича Ўзбекистон президенти вазифасини бажарувчи шахс қонунчилик палатаси депутатларидан бўлиши керак. Қонунчилик палатасида энг авторитет шахс Эркин Халилов эди. Эркин Халилов сиëсий саҳнадан олинишининг бир қанча сабаблари бор. Каримов шахсиятига мутахассислар томонидан аниқ баҳо берилган. Каримов русчасига айтганда “предсказуемой” шахс. У жамиятга ва атрофидагиларга бир қанча сигналлар беради. Шунинг учун Каримовнинг қилаëтган хатти-ҳаракатлари хаотик эмас. Бу келажакда бўладиган катта сиëсий лойиҳалар учун вазиятнинг шакллантириб борилишидир.\nОзодлик: Қандай сиëсий лойиҳалар?\nКамолиддин Раббимов: Умуман олганда, президентнинг олдида иккита муаммо бор. Биринчиси, ўриндош, иккинчиси, Ўзбекистондаги ижтимоий-иқтисодий вазият. Ижтимоий-иқтисодий вазият бу яқин ўртада мўътадил аҳволга келиши мумкин эмас. Чунки бунинг учун ҳеч қанақа замин, ресурс йўқ. Ўзбекистонда ялпи ички маҳсулот 2-3 баробар ошса, ижтимоий барқарорлик бўлади. Яқин 5-10 йил ичида бундай вазиятни кутиш мумкин эмас. Ўриндош масаласида эса уни тайинлаш, шакллантириш ва ҳокимиятга ўрнатиб, унинг ҳокимияти мустаҳкамланишида иштирок этиш.\nОзодлик: Кейинги пайтда Тошкентда ва Интернет саҳифаларида Шавкат Мирзиëевнинг ишдан олингани ва ўрнига Рустам Азимовнинг тайинлангани тўғрисида миш-мишлар тарқалди. Ҳозир биз билан алоқада у билан ишлаган банк ходимаси. Сизнингча, у Шавкат Мирзиëевнинг ўрнига келса, ундан бир ëруғлик чиқадими?\nЎМБ собиқ ходимаси: Назаримда, агар Каримов президент ва Рустам Азимов бош вазир бўлиб қолса, Р.Азимов Каримовни норози қиладиган кичкина қадам бўлса ҳам қўймайди.\nКамолиддин Раббимов: Демак, Ўзбекистонда ҳеч қандай ўзгариш бўлмайди, деган гап бу.\nОзодлик: Йўқ, ўзгаришлар бўляпти. Мана, ишдан олиб ташлашлар ҳам ўзгариш-ку!\nКамолиддин Раббимов: Бу ўзгаришлар Каримов учун шахмат ўйнаëтганда доналарни суришдай гап.\nЎМБ собиқ ходимаси: Ҳақиқатан ҳам принципиал ўзгаришларни кўрмадик. Агар Каримов президентликдан кетмаса ëки унга бирон нарса бўлмаса, мен ўзгаришларни кўрмаймиз, деб ўйлайман. Сиз айтганингиздай, Р.Азимов яхши одам бўлиши мумкин, лекин ҳозирги мавжуд тизим унинг қандайдир бир ижобий қадам қўйишмга йўл қўймайди. Лекин, назаримда, Р.Азимов сиëсатга кирганига ва жуда юқори лавозимларни эгаллаб келаëтганига кўп йиллар бўлди. У бошида қандайдир ижобий идеалларга эга бўлган бўлса, у шу идеаллардан аллақачон воз кечиб бўлган. Чунки яхши одам бўлсангиз Ўзбекистон тизимида сиëсатчи ва Каримовга яқин одам бўлиб қолиш қийин.\nКамолиддин Раббимов: Мен ўз фикрларимни айтишим мумкин.\nОзодлик: Марҳамат. Мана, Борис Елцин Свердловск обкоми раиси бўлган ғирт коммунист. Вақти-соати етганда демократга айланди...\nКамолиддин Раббимов: Бугунги кунда сиëсий ўйин қоидасини шакллантирадиган ягона шахс Каримовдир. Каримов ҳокимиятда бўлар экан, биз ҳаттоки Г.Каримованинг ҳам, Р.Азимовнинг ҳам ички позицияларини била олмаймиз. Чунки бу уларнинг ҳозирги пайтдаги манфаатига тўғри келмайди. Лекин уларга ҳақиқатда ўзларини изҳор қилиш имконияти бериладиган бўлса, кўпгина ўзгаришлар, албатта, бўлиши мумкин. Масалан, максимал даражада иқтисодий эркинлаштирув, айни пайтда сиëсий авторитаризм сақланиши билан характерланган сиëсий режим тенденциялари кейинчалик кучайиши мумкин, агарки бу шахсларга имконият берилса. Биз фақатгина гипотеза қилишимиз мумкин. Тасаввурларимизни айтишимиз мумкин. Лекин айтилганидек, бугунги кундаги ислоҳотлар техник ислоҳотлардир. Моҳияти ўзгармаган ҳолда уни бажарувчилар ва дунëқараши бир-бирига ўхшаш бўлган шахсларнинг алмаштирилиши, ўйин қоидаси ўзгармаëтган бир ҳолатдир. Бу шахсларнинг сиëсий келажаги қандай бўлиши тўғрисида хулоса қилишга эрта. Чунки Каримов ҳали яқин 2-3 йил ичида ҳокимиятда қолади. 1 йилнинг ичида сиëсий вазият изчил ўзгариши мумкин.\nОзодлик: Камолиддин, сиз Каримов ўзининг атрофидаги шахсларни куч билан бостиряпти, дедингиз. Бу кучлар кейинчалик отилиб чиқиши мумкин. Мухолифатдаги баъзи Интернет саҳифалари уларни ўркачидан ëғи олинса ҳам бўкирмайдиган туялар, дейишибди. Туянинг ўркачидан ëғи олинса, туя бўкирар экан. Лекин Каримов ҳақорат қилаëтган мулозимлар нега исëн қилмаяпти? Келажакда шунақа исëн бўлиши мумкинми?\nКамолиддин Раббимов: Мен сиëсий амалдорлар томонидан исëн бўлиши мумкин, деб ўйламайман. Бугунги кундаги ўзбек амалдорларининг сиëсий маданияти жуда ҳам қизиқ феномен. Лекин айни пайтда ўзининг қўшилмайдиган фикрларини изҳор қилиш мумкин бўлмаган бир вазиятда амалдорлар томонидан қора сиëсий технологиялар ишга солинади. Яъни олий ҳукмдор режаларини барбод қилувчи ҳар хил сиëсий технологиялар бор. Бу сиëсий технологиялар Ўзбекистонда аллақачон кузатиляпти ва бу ҳар доим бўлиб келган. Фақат уни таҳлил қилиб. ўрганиш мумкин, холос.\nОзодлик: Мана, Ислом Бобожонов ишдан олинди ва Каримов унинг шаънига жуда оғир гапларни айтди. Булардан биттаси, унинг жиноят олами марказида қолганлиги. Бунга Ислом Бобожонов нега эътироз билдирмади?\nОлим Отаев: Ўзбекистонда бу ҳақда умуман ўйлаш мумкин эмас. Ҳатто мени ëки сизни кўчада гапиришга қўрқишади. Телефонда гаплашишга қўрқишади. Чунки ҳамма нарса ëзиб олиняпти, диққат марказда турибди.\nСуҳбат Абдулла: Гап шундаки, биз ҳозир кадрларнинг яхши ëки ëмон хусусиятларини таҳлил қилишга киришиб кетдик. Лекин Ўзбекистон каби авторитар давлатнинг, ҳукуматнинг ва сиëсий кадрларнинг ўзига хос қонун-қоидалари бор. Мен қудрат матрицасини бекорга келтирмадим. Сабаб шундаки, бу авторитар тузумда лидер кучайиб кетса, номенклатурани уриб ташлайди. Агар номенклатура кучайса, лидерни уриб ташлайди. Номенклатура қудрат матрицасини юзага келтириб олган. Энди у лидерни уриш мақсадини кўзлаяпти. Улар лидерни уриш режаларини ишлаб чиқаëтгани сабабли Каримов кадрларни алмаштиришга киришди.\nОзодлик: Кечирасиз Суҳбат Абдулла. Ислом Бобожонов Каримовни ағдариб ташлаш лойиҳаларига аралашиб қолдими?\nСуҳбат Абдулла: Йўқ. Мен авторитар ҳокимиятда охир-оқибат юзага келадиган қонуниятлар ҳақида гапиряпман. Чунки халқдан бир кўтарилиш бўлмагандан кейин бу вазифани номенклатура қўлга ола бошлайди. Шунинг учун лидер истар-истамас ўзига ишончсиз кўринган кадрларни алмаштиришга мажбур. Бу ерда унинг шахсий хусусиятлари эътиборга олинмайди. Унинг қўлида маълум бир қудрат жам бўлганлиги учун уни йўлдан олиб ташлаши керак. Ўзбекистон қаҳрамони, Хоразмда кўп ишларни қилган Ислом Бобожонов ўз-ўзидан шу тарафга оғиб кетиши мумкин. Чунки унинг жиноят оламига бош бўлиб қолгани аниқ эди. Унинг қудасининг, Хоразмда криминал оғалари ҳисобланган битта-иккита шахснинг қамалиб кетиши, бунинг ўз-ўзидан Андижон воқеалари билан боғланиб кетишининг тагида авторитар тузумда рўй берадиган ўз қонуниятларининг инъикоси ëтибди. Шунинг учун И.Бобожонов йўлдан олиб ташланди. Олий мансабда ўтирган бошқа шахслар ҳам худди шу йўлдан боришга мажбур.\nОзодлик: Қандай йўлдан?\nСуҳбат Абдулла: Қудрат матрицаси орқали режани амалга ошириш йўлидан. Мен бир нарсани хоҳлаган бўлардим: кадрлар алмашиниши давлат сиëсатида оддий жараëнлардан бири, лекин куч ишлатадиган кадрдан кўра мия ишлатадиган кадр иқтидорга келса, давлат учун фойдалироқ бўлган бўлар эди. Бизда эса куч ишлатадиган тизим шахслари олий мансабларга келяпти. Бу кадрлар алмашинувининг энг ëмон тарафи. Саллани олиб кел деса, каллани олиб келадиган шахсларнинг олий мансабларга келиши бир кун ўзининг объектив ва субъектив натижаларини келтириб чиқаради.\nОзодлик: Кадрлар ҳар ишга қодирлар, деган эди Сталин. Р.Азимов эртанги ўзгаришлар ҳолатида демократ раҳбарга айланиши мумкинми? Бу киши менда маданиятли мулозимдай таассурот қолдирган.\nЎМБ собиқ ходимаси: Ҳақиқатдан ҳам тингловчиларимизга Р.Азимов ҳақида битта-иккита нарса айтсак, қизиқарли бўлса керак. У ëшлигидан ЎМБни бошқариб келяпти. Кейин молия вазири бўлди, бош вазир ўринбосари бўлди. У уйланган, иккита қизи бор. Маълум маънода бу одамни талантли, деса бўлади. Жуда қобилиятли менежер. Менинг қойил қоладиганим, мен ишлашни бошлаганимда инглиз тилида жуда ëмон гапирарди. 1-2 йилдан кейин жуда яхши гапира бошлади. Банкка ҳафта давомида бир неча марта репетитор келарди. У усталик билан гапирарди. Ўзбекчада ўзбекларга мос қилиб, русчада русларга мос қилиб, Ғарбдан келганларнинг ҳам кўнглини топишга жуда ҳам уста.\nОзодлик: Баҳодир Жалолов ва мен Р.Азимов билан учрашганимизда у менга битта картинани кўрсатди. Бу картинада букчайиб ўтирган одамнинг расми бор эди. Айтдики: “Бу Осиë, бу Ўзбекистон. У ҳозир букчайиб ўтирибди. Эртага у қаддини кўтаради ва ғоз туриб дунëга ўзининг кимлигини кўрсатади”.\nЎМБ собиқ ходимаси: Ўша букчайиб ўтирган одам мускулли одам эди. Ўзбекистоннинг аслида мускуллари бор деб, ҳар бир келган хориж делегациясига ўша расмни кўрсатар эди.\nОзодлик: Ботир ака, сиз И.Каримов билан бир неча марта учрашгансиз. Бундай мулозимлар Каримовга ëқадими?\nБотир Норбоев: Мен К.Раббимов ва Суҳбат Абдулланинг қонуниятларини эшитдим. Менимча, бу ерда бошқа бир қонуният бор. Мана Самарқанд клани, Тошкент клани, деймиз-ку. У атрофидагиларни ўйнатиб қўйиб, кейинчалик ҳаммасини олиб ташлайверади. Фурқатнинг тўртлиги бор:\n“Тўрт эчкини бир лўли, афсун билан ўйнатур”, дейди. Буни унинг учун хафа бўладиган жойи ҳам, хурсанд бўладиган жойи ҳам йўқ. Хоҳлаган пайтда олиб ташлайди, клан билан кланни уруштириб қўяди ва шунинг ичида ўзи нафас олади. Болта тушгунча кунда дам олади, дегандай гап. Сиз айтган букчайиб турган одам - Ўзбекистоннинг бошини кўтариши унга ҳеч ëқмайди. Мен бу одамнинг қилган ишлари...\nОзодлик: Қайси одамнинг?\nБотир Норбоев: Каримовнинг. Унинг қилган ишларини Ш.Мирзиëевнинг қилган ишлари билан солиштириб бўлмайди. Ш.Мирзиëев Жиззахда, Самарқандда нима ишлар қилганини у билан ишлаган одамлардан эшитганман. Ҳатто шундай бир муҳит яратганки, шу одамлар ҳам тузук одамлар эди. Мен нега унақа қилади десам, Ўзбекистонда бўлмаса, ишлаб бўлмайди, дейишди. Биттасини уриб ўлдирибди, биттасини отибди, биттасини комбайнга чайнатиб юборибди. Бу қанақа одам ўзи десам, шунақа қилмаса уни ишлатишмайди, дейди. Менимча, ҳамма кадрларнинг орқасидан дело очиб қўйишади. Унинг орқасида МХХ ходими юради ва қилган ишларини делога ëзиб юради. Кейин хоҳлаган пайтида олиб ташлайверади. Зарар беради, деб ўйлайди. Унисидан қўрқади. Мен амалдорларнинг ҳаммаси тил бириктириб Каримовга қарши иш қилишига ҳеч ишонмайман.\nОзодлик: Мол аччиғи, жон аччиғи, деган гап бор. Мана, Э.Халиловнинг уйи бузиб ташланди. Энди жон аччиғи бўлиб бир чиқишмайдими?\nБотир Норбоев: Мирсаидовдан бошлаб шу пайтгача ишдан олинганлардан бирортаси бошини кўтариб, гап айтгани йўқ-ку ҳалигача. Буларнинг орқасида шалтоғи бор. Шунинг учун ҳеч нарса қилмайди.\nОзодлик: Камолиддин, гап айланиб уруғ-аймоқчиликка бориб тақалди. Яъни кланлар маъносида. Ҳақиқатдан ҳам Ўзбекистонда Тошкент клани, Самарқанд клани, деган нарсалар борми? Улар ўртасида жанг борми? Менимча, бу манфаатдор гуруҳлар жангига ўхшаяпти.\nКамолиддин Раббимов: Бунақа термин бор.\nОзодлик: Термин бор. Аммо Ўзбекистондаги ҳолат классик терминга тўғри келадими?\nКамолиддин Раббимов: Йўқ, классик терминга тўғри келмайди. Чунки бу кланлар яхши структурага солинмаган. Уларнинг тепасида мўлжал оладиган шахслар мавжуд. Масалан, бир вақтлар Исмоил Жўрабековнинг гуруҳи бор эди. Президентнинг кадрлар масаласи бўйича давлат маслаҳатчиси Темур Алимов бор эди. Лекин уларнинг бу гуруҳлари аниқ бир шакл-шамойилга эга эмас. Иккинчи, учинчи қаватларга тушганда уларнинг тарафдорлари бўлган шахслар ўз мўлжалларини йўқотиб қўйишган. Айтмоқчиманки, шунга яқин феномен кузатилади, лекин бу аниқ структура эмас. Макявеллининг бир принципи бор: “Бўлиб ташла ва ҳукмронлик қил”. Яъни уруғларга бўлиб ташлаш ва улар орқали вазиятни баланслаштириб туриш. Мана шунга ўхшаган бир феномен кузатилади. Президент бирор-бир шахсни амалдан олиб ташламоқчи бўлса, айниқса, у президент девонида ишлайдиган шахс бўладиган бўлса, унинг мухолифи излаб топилади ва у президент девонига маълум бир лавозимга таклиф қилинади. Ўша таклиф қилинган шахс ишга келиши биланоқ кимни ғажиб ейишни яхши билади ва у ўз ишини амалга оширади.\nОзодлик: Кадрлар ўзгаришининг эртанги кунга таъсири қандай?\nКамолиддин Раббимов: Бу Ўзбекистонда бўладиган кейинги президент сайловига тайëргарлик.\nБотир Норбоев: Менимча, Каримов кетмагунча, Ўзбекистонда ҳеч қандай ўзгариш бўлмайди.\nСуҳбат Абдулла: Маҳтумқулининг бир шеъри бор:\nЯхшилар ëмондан қоча бошлади.\nФоҳишадан бўлган ҳаромхўр беклар,\nЮртни бир ëнидан йиқа бошлади.\nҲаромхўр бекларнинг келишидан Худонинг ўзи асрасин. Менимча, яхши бўлиб қолса керак.\nЎМБ собиқ ходимаси: Назаримда, йўқ. Лекин келаси ойларда демократияга ўхшаган, аслида бундай бўлмаган қандайдир ҳаракатларни кўришимиз мумкин. Нимага? Ҳаммаси яна ўша хўжакўрсинга.


Ҳисор конлари гуруҳининг ишлаб чиқариш объектларига пресс-тур ташкил этилди\nЖорий йилнинг 23-24 август кунлари Энергетика вазирлиги ва “ЛУКОЙЛ” компанияси томонидан Оммавий ахборот воситалари вакиллари иштирокида Қашқадарё вилоятининг Деҳқонобод туманидаги “Ҳисор конлари гуруҳи”да газни қазиб олиш ва уни тозалаш каби ишларни амалга оширувчи қатор объектларга пресс-тур ташкил қилинди.\n“Ҳисор” лойиҳаси Қашқадарё вилоятидаги 7 та конни ўз ичига олади. 2017 йилда “Гумбулоқ” ва “Одамтош” конларида асосий ишлаб чиқариш ва технологик объектларни ишга туширилди. “Одамтош” газ газни тозалаш мажмуаси (ГТМ) ишга туширилди ва 1,8 миллиард куб метр қувватига эга “Одамтош” кучайтиргич компрессор станцияси (ККС) қурилиши якунланди. 2018 йилда газ қазиб олишнинг лойиҳавий даражаси йилига 5,0 млрд.га эришилди.\nЛойиҳа доирасида 300 км юқори кучланишли электр узатиш тармоқлари, иккита подстанцияси, 126 км кириш йўллари ҳам қурилди.\nПресс-турда таъкидланганидек, Ўзбекистон Республикаси ва “ЛУКОЙЛ” компанияси ўртасида 2007 йилда “Жануби-Ғарбий Ҳисор ва Ўзбекистон Республикасининг Устюрт ҳудудларидаги конлар учун маҳсулот тақсимоти тўғрисидаги битим” имзоланди. 2008 йилнинг март ойида “ЛУКОЙЛ” Жанубий-Ғарбий Ҳисор лойиҳасига кирди ва Қашқадарё вилоятидаги Ҳисор конлари гуруҳини ривожлантиришни бошлади.\nТижорат гази, шартнома шартларига кўра, Шўртан газни қайта ишлаш заводига (“Ўзбекнефтгаз” АЖ) кислотали компонентлардан тозалаш ва қимматбаҳо маҳсулотлар (пропан-бутан фракцияси) қазиб олиш мақсадида етказиб берилади.\n“ЛУКОЙЛ” нинг Жануби-Ғарбий Ҳисор лойиҳасини амалга оширишга киритган инвестициялари ҳажми 1,6 млрд доллардан ошди.\nҚайд этиш керакки, журналистлар бу ерда истиқомат қилаётган ўқувчиларининг мактабга хавфсиз ва қулай қатнашлари учун шароит яратиш мақсадида Деҳқонобод туманидаги “Откамар” қишлоғи аҳолиси мурожаатига асосан компания томонидан автомобил йўли бўйлаб қурилган пиёдалар йўлакчаси билан ҳам танишдилар. Бундай ижтимоий ташаббуслар чекка ҳудудлар аҳолисини ҳар томонлама қўллаб-қувватлашга қўшилаётган ҳиссанинг намунасидир. Мамлакат энергетика соҳасида фаолият юритаётган инвесторлар, компаниялар ва ташкилотлар томонидан бундай ижтимоий лойиҳалар доимий равишда амалга ошириб борилмоқда.


Тошкент наркотрафикка қарши кураш учун АҚШдан 6,2 миллион долларлик ёрдам олади\n10 апрел 2021, Тошкент вақти: 17:38\nЎзбекистон нaркотиклaрни нaзорaт қилиш ишлaри учун AҚШдaн 6,2 миллион доллaрлик ёрдaм олaди.\nБир неча кун аввал Ўзбекистон Тaшқи ишлaр вaзири Aбдулaзиз Комилов вa қўшмa штaтлaрнинг Тошкентдaги элчиси Пaмелa Спрaтлен ўртасида ўтган сўзлашувлар тафслотлари ҳақида Ca-news.org нашри 29 апрель куни хабар берди.\nРасмийлар икки дaвлaт ўртaсидa 2001 йилдa имзолaнгaн нaркотрaффикни нaзорaт қилиш вa ҳуқуқни муҳофaзa қилиш шaртномaсигa тузaтиш киритган эдилар.\nУнгa мувофиқ, AҚШ Мудофaa вaзирлиги грaнти aсосидa Ўзбекистон ҳукумaтигa умумий қиймaти 6,2 миллион доллaрдaн кўп бўлмaгaн жиҳоз, пaтрул қaйиқлaри вa бошқa трaнспорт воситaлaри еткaзиб берилaди.\nУшбу ёрдам Ўзбекистон Миллий хавфсизлик хизмати давлат чегараларини муҳофаза қилиш қўмитаси ва Давлат божхона қўмитасига тақсимланади.


Ўшда шакар арзонлади | ҚИРҒИЗИСТОН ЯНГИЛИКЛАРИ\nЎшда шакар арзонлади\nАнтимонополия хизматидан олинган маълумотларга кўра, охирги ҳафта ичида Ўш бозорларида шакарнинг нарҳи 3,60 фоизга арзонлаган. Бироқ, баъзи ўшлик савдогарлар шакарни ҳамон эски нарҳда сотмоқдалар.\nДавлат антимонополия бошқаруви хизматининг билдиришича, 2011 йилнинг 10 - 17 август кунлари шакар нарҳи 3,60 фоизга арзонлаб, орадаги фарқ 2,5 сомни ташкил қилди.\nАнтимонополия бошқармасига кўра, ҳозирги кунда бир кило шакар нарҳи 66 сом 80 тийинни ташкил қилмоқда. Бир ой аввал эса бир кило шакар 77 сом эди.\nЎш антимонополия агентлиги бошчиси Арзибек Жунусов ҳам бозорда шакар нарҳи арзонлаганлигини тасдиқлади.\n«Шакарнинг арзонлашига сабаб, шакарнинг стабил импорти ва жаҳон бозорида уни актив ишлаб чиқарилиши», —деди Жунусов Kloop.kgга берган интервьюда.\nШакарни янги нарҳда сотаётган савдогар Рахманберди Алиевнинг айтишича, шакар билан кўтара шуғулланувчилар шакарни «аввалгидан кўра анча арзон сотмоқдалар».\n«Кўтарафурушлар белорус шакарини олиб келишиб, бизга бир килосини 63 сом 30 тийиндан сотишяпти. Мен ҳам нарҳларни туширдим, эндиликда бир килосини 65 сомдан сотяпман. Икки ҳафта аввал эса, мен улардан 65-66 сомдан олиб, ўзим 69-70 сомдан сотардим», —деди Алиев.\nУнинг сўзларига кўра, баъзи савдогарлар ўз шахсий мақсадларини кўзлаб нарҳларни ўзгартирмаяптилар. Айни пайтда, Алиев савдогарларнинг буни «мажбуран» қилаётганларини белгилаб ўтди.\n«Барча нарса қимматлаяпти ва улар [савдогарлар] мажбуран шу тариқа ишлашяпти. Ахир оилани боқиш керакку», — дея қўшиб ўтди савдогар.\nМарказий бозорда савдо қилувчи Умидаҳон эса ҳамон шакарни эски нарҳда сотмоқда.\n«Мен шакарни 68 сомдан олиб 70 сомдан сотяпман. Қиммат сотаётганимнинг сабаби бу шакар белорусияники. Шунингдек Эрон, Хитой шакарлари ҳам бор. Уларни арзонроқ олиб, 68 сомдан сотиш мумкин. Мени ёнимда ўтирган қолган савдогарлар шундай ишлашади», —деди Умидаҳон.\nИқтисод фанлари доктори, профессор Примат Купуев шакарнинг қимматлаши харидорларнинг шакарга бўлган талабларининг кучлилиги билан изоҳлади.\n«Нарҳлар йил фаслларига қараб ўзгаради. Одамлар қишга тайёрланаётгани учун, шакарга бўлган талаб жуда кучайиб кетди», —деди Купуев.\nШунингдек у антимонополия хизматининг бозордаги нарҳларни бир маромда ушлашга кучи етмаётганини билдирди.\n«Агар бозордаги нарҳлар антимонополия ўрнатган нарҳлардан фарқ қилса, бу бозорнинг ички қонунлари», —деди профессор.\nИқтисодчи Айилчи Сарибаев ҳам Купуев фикрини қўллаб, шакарнинг арзонлашига яна бир фактор таъсир қилганини айтиб ўтди.\n«Кўтарафурушлар шакарни жуда катта миқдорда сотиб олганлар ва маҳсулотларини ўз вақтида сотолмасликдан қўрқмоқдалар», —деди иқтисодчи.\nШунингдек у бозорда ўрнатилган нарҳлар ўз ўрнида текширилмаётганини айтиб ўтди.\n«Агар назорат бўлсагина савдогарларни жазолаш мумкин. Керакли даражада назорат бўлмагандан кейин ҳеч кимни жазолай олмаймиз», — қўшиб ўтди Сарибаев.\nҚишлоқ хўжалик вазирлиги жорий йилнинг 13 июл куни 2010 йилдан кўра бу йил шакар нарҳи 31 фоизга қимматлаганини билдирганди.\nЎшанда мазкур вазирлик ходими Асилбек Жумабеков 2010 йилнинг июн ойида бир кило шакар 45 сом 35 тийин, 2011 йили июн ойида эса шунча шакар 59 сом 40 тийинни ташкил қилганини билдирганди.\nВазирликда шакар нарҳи тез ошаётганлиги ва бунга сабаб Қирғизистон шакарни бошқа давлатлардан импорт қилишини, бундан буён шакар нарҳи жаҳон нарҳларига боғлиқ бўлишини билдирдилар.\nАгробизнеснинг рақобатбардошлиги марказига кўра, Қирғизистонда бир йилда 80-85 минг тонна шакар истеъмол қилинади.\nАввалги мақолаБишкекдаги тренингдан қайтаётган ўзбек журналисти бир неча соатга ушлаб турилган\nНавбатдаги мақолаЎш: Модилик икки яшовчи «қийноқлар остида» 16 ёшли қизни зўрлаганларини тан олдилар


ИИББ пул солинган сейфни ўғирлаганлардан айбни бўйнига олиб, бўлимга келишни сўрамоқда\nИИББ пул солинган сейфни ўғирлаганлардан айбни...\n08.09.2019 13:13 0 3579\n7 сентябр куни Шайхонтохур туманидаги «Чарх Новза» маҳалласида уч нафар шахслари аниқланмаган кимсалар тўрт қаватли турар-жойнинг иккинчи қаватидаги хонадондан ичида катта миқдорда пул бўлган сейфни ўғирлаб кетишди. Ушбу жиноятни фош этиш устида тезкор-тергов гуруҳи иш олиб бормоқда. Жиноят қисқа муддатда фош этилиши учун Тошкент шаҳар ИИББ ходимлари томонидан барча имкониятлар ишга солинади, содир этганлар қўлга олиниб, жавобгарликка тортиладилар.\nШу билан бирга мазкур жиноятга алоқадор шахсларга эслатиб қўймоқчимизки, Ўзбекистон Республикаси Жиноят кодексининг 55-моддасида, айбни бўйнига олиш жазони енгиллаштирувчи ҳолат деб топилган. Ушбу жиноятга алоқадор шахсларга чин кўнгилдан пушаймон бўлиб, энг яқин ички ишлар бўлимига келишларини ёки 102 рақамига қўнғироқ қилишларини ва жиноятни фош этилишида иштирок этишларини таклиф қиламиз.\nАкс ҳолда жавобгарликка тортилиш вақтида жазо енгиллаштирилмайди.


Тошкентлик аёл ўз танишига ишониб 50 минг доллардан айрилди - Daryo\n23:09, 17.10.2019 24647\nТошкентлик аёл ўз танишига ишониб 50 минг доллардан айрилди\n16 октябрь, чоршанба куни Сергели тумани ИИБга 31 ёшли Александра К. мурожаат қилган. У ўз аризасида жорий йилнинг июнь ойида унга 50 минг долларини Қозоғистон Республикасида яшовчи танишларига етказишда ёрдам беришини ваъда қилган таниши 37 ёшли Артём С.га нисбатан чора кўришни сўраган. Бу ҳақда Тошкент шаҳар ИИББ томонидан хабар берилди.\nАлександра танишининг таклифига рози бўлиб, унга пулларни берган. Аммо Артём пулларни манзилга етказмасдан, эгасига ҳам қайтариб бермасдан ўз эҳтиёжига сарфлаб юборган.\nУшбу факт асосида Ўзбекистон Республикаси Жиноят кодексининг 168-моддаси (фирибгарлик) бўйича жиноий иш қўзғатилган. Ҳозирда тергов ишлари олиб борилмоқда.\nИИББ томонидан шунга ўхшаш бошқа ҳолат ҳақида ҳам маълум қилинди. Унга кўра, 16 октябрь куни Сергели тумани ИИБга яна бир ариза 44 ёшли Зайниддин А.дан келиб тушган. Унинг маълум қилишича, жорий йилнинг август ойида таниши бўлган Муҳиддин А. ундан Lacetti русумли автомобилини икки йил давомида муддатли тўлов эвазига харид қилиш истагини билдирган.\nУлар ўзаро нархни 11 100 долларга келишиб, дастлабки тўлов тариқасида Муҳиддин 1 500 доллар тўлаган. Қолган маблағни эса Муҳиддин икки йил давомида ҳар ой 400 доллардан тўлаши керак эди.\nАммо автомобилни олгач, Муҳиддин ўз ваъдасига хилоф тарзда сентябрь ойида машинани 43 ёшли Хайрулла Р.га сотиб, Зайниддинга қолган маблағни тўламасдан, пулларни ўз эҳтиёжига сарфлаб юборган. Ушбу факт асосида ҳам Ўзбекистон Республикаси Жиноят кодексининг 168-моддаси (фирибгарлик) бўйича жиноий иш қўзғатилди.\n14:11, 15.03.2020 570214\n09:12, 26.03.2020 343627\n18:59, 31.03.2020 270546\n00:17 Бугун 9894\n23:58, 05.06.2020 15139\n23:48, 05.06.2020 59633\n23:32, 05.06.2020 25196\n19:13, 04.06.2020 195984\n23:54, 04.06.2020 129304\n10:04, 05.06.2020 93234\n19:15, 05.06.2020 92683


Ўзбекистонда ҳафта охирида салқин об-ҳаво бўлиши кутилмоқда / Ўзбекистон янгиликлари, энг сўнгги хабарлар\nЖАМИЯТ 0 Шархлар 1087 кўрилди\nИюль ойи бизда ҳам, Ўрта Осиё ёзи учун ҳам жуда иссиқ келди. Бу йил биз, Ўзбекистонда бутун метеорологик кузатувлар даврида барча ҳудудлар, хусусан, Тошкентда ҳам энг иссиқ июль ойини бошдан кечирдик. Бу ҳақда «Ўзгидромет» маркази бош синоптиги Ирина Зайцева маълум қилди.\nЭсингизда бўлса, 11 июлдан бошлаб ўртача ойлик ҳаво ҳарорати меъёрдан 5-7 даражага, айрим жойларда эса ундан ҳам юқори бўлди. Бу вақтда ҳарорат 40-43 даражани, юртимизнинг шимоли, жанубда ва чўл ҳудудларида иссиқ авжига чиққанда 44-45 даражани ташкил қилди. Қорақалпоғистонда, Хоразм, Бухоро ва Навоий вилоятларининг чўлларида эса жазирама 46-48 даражагача етди. Тўғри, орада ҳаво ҳарорати бироз пасайган даврлар ҳам бўлди. Бироқ, жуда қисқа муддатда ўтиб кетгани боис, деярли сезилмади. Шу боис бу йилги июлнинг ўзига хослиги юқори ҳароратдагина эмас, балки жазирама даврнинг узоқ давом этганидадир. Мисол учун, кўпгина вилоятларда максимал ҳарорат 40 даража ва ундан юқори бўлган давр 10-17 кунни, жанубий ва чўл ҳудудларида эса 20-25 кунни ташкил қилди. Бу ўртача кўп йиллик кўрсаткичлардан анча юқори, дейди бош синоптик.\n5 августда тақвим бўйича чилла ўз ниҳоясига етди, бироқ ёз жазирамаси салқин кунларга ўз ўрнини бўшатишга шошилаётгани йўқ.\nИрина Зайцеванинг сўзларига кўра, Ўзбекистонда жуда иссиқ об-ҳаво сақланиб туради. Ҳарорат кундузи 40-43, жанубий вилоятларнинг айрим жойларида эса 44-45 даража бўлиши кутилмоқда. Қувонтирадиган хабар эса ҳафтанинг охирида кутилмоқда. 10-11 августга бориб, ҳарорат пасаяди ва 33-38 даражани ташкил қилиши кутилмоқда.\nЭртага мамлакатимизда об-ҳаво 17 градусгача илиқ бўлади


ВАТАННИ СЕВИБ ҲИМОЯ ҚИЛИШ – МУҚАДДАС ВА САВОБЛИ АМАЛ – oliymahad.uz\nВАТАННИ СЕВИБ ҲИМОЯ ҚИЛИШ – МУҚАДДАС ВА САВОБЛИ АМАЛ\nБугун Қуролли кучларимизнинг ўтган 26 йиллик тарихига назар ташлайдиган бўлсак, миллий армиямизни тубдан ислоҳ қилиш натижасида Ватанни ҳимоя қилиш шарафли касбга айланганини кўришимиз мумкин. Ушбу давр ичида ҳарбий хизматнинг нуфузи бениҳоя ортди. Халқимиз кўча-кўйда ҳарбий либосдаги хизматчиларга янада ҳавас ва ҳурмат билан қарайдиган бўлди. Тақдирини юрт ҳимояси билан боғлаган асл ўғлонлар Ватан меҳрини, халқимизнинг уларга бўлган юксак эътибори, ҳукуматимизнинг ғамхўрлигини ҳамиша юракдан ҳис қилиб хизмат қилмоқдалар.\nЁшларни ҳарбий-ватанпарварлик руҳида тарбиялашга доир ишлар самарадорлигини ошириш ва фаоллаштириш, бу борадаги таълим-тарбиявий ишларга мамлакатимиз фуқароларини, давлат ва нодавлат нотижорат ташкилотларини ҳамда фуқаролик жамиятининг бошқа институтларини янада фаол жалб этиш ва ёшлар онгига ватанпарварлик, мардлик туйғуларини сингдириш мақсадида ҳамда 14 январь – “Ватан ҳимоячилари куни” муносабати билан 15 январь куни Имом Бухорий номидаги Тошкент ислом институти 2-курс талабалари учун Тошкент шаҳар Олмазор туман Мудофа ишлари илари бўйича бўлим бошлиғи полковник Сайфиддинов Абдумалик Абдуқоххорович билан учрашув ташкил қилинди.\nПолковник А.Сайфиддинов сўзга чиқиб бугун мустақил мамлакатимизда кечаётган ислоҳотлар самараси ўлароқ, жамиятимизнинг барча жабҳаларида муносиб ютуқлар қўлга киритилаётганлиги, хусусан, тиббиёт, таълим, спорт, иқтисодиёт каби ҳарбий соҳада ҳам улкан янгиланишлар амалга оширилаётганлигини таъкидлаб ўтди.\nШундай бир пайтда Ватан билан ғурурланиш, уни тинчлиги йўлида қайғуриш, уни муқаддас билиб, порлоқ келажаги учун хизмат қилиш эр кишининг юксак фазилат саналади деди – А.Сайфиддинов.\nҲақиқатан, Ватан, миллат, дин тушунчалари инсон учун ҳар нарсадан азиз ва муқаддасдир.\nБу борада динимиз таълимотида Ватанни севиш ибодат даражасига кўтарилган соф ва асл исломий қадриятдир. Бундай сифатга эга бўлиш кишининг асосий хусусиятларидан биридир. Дарҳақиқат, энг қадрли неъматлардан бири тинчлик ва хотиржамликдир. Мана шу осудаликни ҳеч иккиланмай бепоён ватанимиз сарҳадларини мардона қўриқлаб турган юрт посбонларининг хизматлари катта деб айта оламиз. Ватан ҳимояси учун ҳарбийлар сафида туриш ҳам динимизда улкан савобли амал саналади.\nБу ҳақда Пайғамбаримиз соллоллоҳу алайҳи вассалам ўз ҳадисларида марҳамат қилиб: “Бир кеча-кундуз “рибот” (яъни душман қаршисида туриб, чегарани ҳимоя қилиш) бир ой рўза (нафл) тутган ва бир ой кечалари туриб (нафл) ибодат қилгандан яхшироқдир” – деган эканлар (Имом Бухорий ривояти).\nҲанафий мазҳабининг муҳаддис олими Бадриддин Айний “Умдатул қорий” асарида ушбу ҳадисни қуйидагича шарҳлайди. Ҳадиси шарифдаги “рибот” сўзининг маъноси бу душман тарафга қараб туриш, чегарани ҳимоя қилиш ва ёвларни юртига бостириб киришдан муҳофаза қилишдир.\nБундай маънодаги ҳадисларни кўплаб келтириш мумкин. Барча муҳаддислар “рибот” сўзини “чегарани ҳимоя қилиш” деб шарҳлайдилар. Бу юртимиз чегараларида хизмат қилаётган ҳар бир ватан ҳимоячисига тегишлидир. Яна бир саҳоба ибн Умар розияллоҳу анҳудан ривоят қилинган ҳадисда Пайғамбаримиз соллаллоҳу алайҳи вассалам: “Лайлатул қадрдан ҳам афзал бир кеча борлигининг хабар берайинми?! У шундай бир кечаки хавф-хатарли ерда ўзининг аҳлини, ватанини ҳимоялаш учун қўриқлайдиган қўриқбоннинг кечаси” – деб марҳамат қилган.\nАбу Атийя Холид ибн Маъдон ривоят қилади:Бир куни Пайғамбаримиз соллоллоҳу алайҳи вассаламга жаноза келтирилди. Бир пайт ҳазрати Умар розияллоҳу анҳу Пайғамбаримиз соллоллоҳу алайҳи вассалам қараб: “Ё Расулаллоҳ, унга намоз ўқиманг, чунки у фосиқ киши эди”, дедилар. Сўнгра Пайғамбаримиз одамларга юзланиб сўрадилар: “Сизлардан бирортангиз бу мусулмоннинг исломий хайрли ишини кўрганмисизлар?” Жамоат орасидан бир киши туриб деди: “Ҳа, Эй Расулуллоҳ, бир кеча чегарада у мен билан бирга Аллоҳ йўлида мусулмонларни душманлардан қўриқлаб чиққан эдик”. Шунда Пайғамбар алайҳиссалом ўша одам билан бирга майитни қабрга қўйдилар. Уни атрофига муборак қўллари билан тупроқ сепиб майитга қараб дедилар: “Албатта сени ўртоқларинг сени дўзахий деб ўйлаяптилар, аммо мен гувоҳлик бераманки, сен албатта жаннатийсан”. Расулуллоҳ ўринларидан туриб: “Эй Умар, сен одамлар вафот этганидан кейин ҳеч хам уларнинг ёмон амалларини эслама, балки хайрли ишларини гапир” – дедилар.\nКиндик қони тўкилган, ёшлиги кечган беғубор дамларни ўз ичига олган муқаддас Ватанни, шу мустақил юртнинг бир қарич тупроғини кўз қорачиғидай асраб-авайлаш инсон учун гўё ўз оиласини, шаънини, ор-номусини, имон-эътиқодини ҳимоя қилиш кабидир. Бу йўлда фидоий бўлган киши юксак мақомга етиши, улкан ажрлар соҳиби бўлиши ҳақида кўплаб ҳадислар мавжуд. Қуйидаги бир ҳадис бунга далил бўла олади.\nПайғамбар алайҳиссалом “Кечалари Аллоҳдан қўрқиб ёш тўккан кўзни ва Аллоҳ таоло йўлида тунлари посбонлик қилиб, мижжа қоқмаган кўзни дўзах оташи куйдирмайди”.\nБошқа бир ҳадисда: “Молини, жонини, динини ва аҳлу аёлини ҳимоя қилиш йўлида ҳалок бўлган киши шаҳидлик мақомини топур”.\nДарҳақиқат, Ватан ҳимоячиси деган нарса энг шарафли ва олий касблардан бири эканлигини яхши билган йигитларимиз ҳар томонлама, жисмоний ҳам маънавий жиҳатлардан лойиқ бўлишликни яхши англайдилар. Ана шу сифат ва хислатларни эгаллашга ҳаракат қиладилар, зеро улар Ватан ҳимояси ҳаёт-мамот масаласи эканини, уларнинг туруш-турмуши, эл-юрт тақдири шу нуқтада туташишини теран англаб етганлар. Улар аввало ўз ота-оналарини, ака-укаларини, опа-сингилларини ҳимоя қиладилар. Ўзлари туғилган шаҳар, қишлоқларни, қавм-у қариндошлари, бир сўз билан айтганда она Ватанни қўриқламоқдалар.\nБуюк аждодимиз Имом Бухорийнинг ҳаёти ҳам Ватанни севишга мисол бўлади. Имомни илм олиши учун оналари Мадинага ташлаб қайтар экан, волиданинг қалбида Ватан, илм ва диннинг ривожига хизматни ўзларига бўлган хизматдан олий қўйиш бор эди. Имом Бухорий юртга қайтганларида баъзи сабабларга кўра, Бухорода тура олмадилар, лекин бирор марта Бухоро учун бало сўраб дуо қилмадилар. Бу ҳам Ватан хизмати, унинг ҳимояси учун жонни фидо қилишдек шарафдир.\nИмом Муҳаммад Ғаззолий айтадилар: “Инсон ўз ерига, гарчи у гиёҳ унмас саҳро бўлса ҳам қаттиқ боғланади. Ватанни севиш инсон руҳиятидаги асл табиатдир. Ушбу табиат ватанда яшашда ҳузур-ҳаловат, ундан узоқ бўлганда соғинч, ҳужум қилинганда мудофа ва камситилганда ғазаб ҳисларини пайдо қилади”.\nПайғамбаримиз соллаллоҳу алайҳи вассалам: “Агар қавмим мени Маккадан чиқиб кетишга мажбур қилмаганида, ҳеч хам ўз ихтиёрим билан уни ташлаб кетмаган бўлар эдим”, – деганлар.\n645900cookie-checkВАТАННИ СЕВИБ ҲИМОЯ ҚИЛИШ – МУҚАДДАС ВА САВОБЛИ АМАЛno\nОлдингиНабий алайҳиссаломнинг тавозелариКейингиИстанбулда “Саҳиҳ ал-Бухорий” халқаро симпозиуми ўтказилади


«Ўзим ҳам 15 йил ижарада яшаганман» – Президент Талабалар шаҳарчасида олимлар учун қурилган уйларни бориб кўрди – КУН УЗ\nГлавная / Сиёсат / «Ўзим ҳам 15 йил ижарада яшаганман» – Президент Талабалар шаҳарчасида олимлар учун қурилган уйларни бориб кўрди\nanvarj63 4 weeks ago\tСиёсат Comments Off on «Ўзим ҳам 15 йил ижарада яшаганман» – Президент Талабалар шаҳарчасида олимлар учун қурилган уйларни бориб кўрди 13 Показы\nШавкат Мирзиёев Талабалар шаҳарчасида олим ва педагоглар учун бунёд этилган уйлардаги шароитларни кўздан кечирди, хонадон эгалари билан суҳбатлашди.\nШунга мувофиқ, Тошкентдаги Талабалар шаҳарчаси ҳудудида 6та 9 қаватли турар жой бунёд этилди. 216та хонадон жиҳозланган ҳолда фойдаланишга топширилди. Деворлари энергия тежовчи материаллар билан қопланган. Хонадонларга алоҳида иситиш мосламалари ўрнатилган. Ҳовлиларида болалар ва спорт майдончалари, автотураргоҳлар ташкил этилган.\nДавлат раҳбари Олмазор туманига ташрифи доирасида мазкур уйларда яратилган шароитларни кўздан кечирди, хонадон эгалари билан суҳбатлашди.\n«Сизларни, сизлар орқали бу ерда яшайдиган барча оилаларни табриклайман, мана шу шинам, замонавий уйлар муборак бўлсин! Ўзим ҳам қишлоқдан келиб, 15 йил ижарада яшаган одам сифатида бу нарсанинг қадрини жуда яхши ҳис қиламан.\nБиз олим ва педагоглардан натижа кутардигу, шароитини сўрамасдик. Сизларни ҳам рози қиладиган вақт-соат келди. Илмли одамлар – мамлакатимизнинг олтин фонди. Уларнинг қўлида келажагимиз бўлган болаларимиз тарбияланади. Ўқитувчилар уйли бўлиб, оиласидан кўнгли тўқ бўлса, касбига меҳр билан, Ватанга садоқат билан ишлайди. Бу уйлар сизларга буюрсин, шу ерда тўйлар қилинглар. Фарзандларингиз, невараларингиз ота-онам илмни танлаб кам бўлмади, деб юрсин», дея ният билдирди президент.\nПред. Ямандаги ўзбекистонлик шифокор: «Синфлардаги қизларнинг ярмига менинг исмим қўйилган»\nСледующая Чирчиқ шаҳри «қизил» ҳудудга айланди


Нияти улуғ халқнинг – иши ҳам улуғ, ҳаёти ёруғ ва келажаги фаровон бўлади » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Нияти улуғ халқнинг – иши ҳам улуғ, ҳаёти ёруғ ва келажаги фаровон бўлади\nЎзбекистон Республикаси Президенти Шавкат Мирзиёевнинг Олий Мажлис палаталарига қилган мурожаати ҳалқаро экспертлар томонидан ҳамон эътироф этилиб куелинмоқда.\nШу сабабдан ҳам Президентимиз мурожаатининг мазмун-моҳиятини кенг аҳолига етказишга бағишланган қатор тадбирлар, учрашувлар, давра суҳбатлари ўтказилиб келинмоқда. ЎзМТДП Дўстлик туман Кенгаши ва партиянинг “Қаҳрамон” бошланғич ташкилоти билан ҳамкорликда навбатдаги учрашув тумандаги “Қаҳрамон” маҳалласида ташкил этилди. Тадбирда партия туман Кенгаши масъул ходимлари, халқ депутатлари вилоят ва туман Кенгашидаги партия депутатлик гуруҳи аъзолари, БПТ аъзолари,, Дўстлик туман 11-мактаб ўқитувчилари ва “Қахрамон” ҚФЙ аҳолиси иштирок этишди.\n– Мурожаатномада халқимизга муносиб ҳаёт барпо этиш йўлидаги эзгу ташаббуслар барчамизга янги ғоялар берди, десам муболаға бўлмайди, дейди ЎзМТДП Дўстлик туман Кенгаши раиси С.Қуролов. Зеро, унда илгари сурилган ғоялар юртимизни янада ривожлантириш ва одамларни рози қилишга қаратилган. Ҳали фақат қоғозда бўлган бу режа ва дастурларни амалий ишларга, реал натижага айлантириш учун барчамиз биргаликда қаттиқ меҳнат қилишимиз керак. “Бу йўлда бизга ишонч ва илҳом, ғайрат ва шижоат берадиган беқиёс бир куч-қудрат борки, биз унга таяниб, ўз мақсадларимизга албатта етамиз. Бу – ҳаёт синовларида тобланган, сўзида қатъий турадиган, ишнинг кўзини биладиган, меҳнаткаш, мард ва матонатли халқимиздир” .\nТадбирда Мурожаатномада белгилаб берилган вазифалар ижросини таъминлашда ҳар биримиз фаол ва ташаббускор бўлишимиз кераклиги таъкидланди. Фаоллик бор жойда эса янги ғоялар туғилаверади. Бу ғояларни амалга ошришда мақсадни каттароқ қўйиш вақти келди. Зеро, "Нияти улуғ халқнинг - иши ҳам улуғ, ҳаёти ёруғ ва келажаги фаравон бўлади" .\nБиз ўзгаришга қанчалар тайёрмиз?!


Тошкент вилоятида 3 ёшли ўғлини 4 минг долларга сотмоқчи бўлган аёл ушланди - Zamin.uz\nТошкент вилояти Нурафшон шаҳрида 3 ёшли ўғлини 4 минг долларга сотмоқчи бўлган аёл ва унга мазкур жиноий ишда шериклик қилган қилган шахс қўлга олинди. Бу ҳақда вилояти ИИББ ахборот хизмати хабар берди.\nМаълум қилинишича, 24 январь куни Тошкент вилояти ИИББ Одам савдоси ва ноқонуний миграцияга қарши курашиш ходимлари ҳамкорлигида тезкор тадбир ўтказилган. Тадбир давомида Қўқон шаҳрида яшовчи 1980 йилда туғилган М.Қ. 1978 йилда туғилган З.Қ. исмли таниши билан Нурафшон шаҳрига келиб, М.Қ.нинг 2018 йилда туғилган ўғлини шартли харидорга 4 минг доллар эвазига сотаётган вақтида ушланган.\nОлиб борилган дастлабки суриштирув ишлари давомида М.Қ. аввал ҳам шу каби ҳолатни содир этиб, учинчи фарзанди — 2016 йилда туғилган ўғлини моддий манфаат эвазига бериб юборганлиги аниқланган.\nҲозирда мазкур ҳолат юзасидан Тошкент вилояти ИИББ ҳузуридаги Тергов бошқармаси томонидан фуқаролар М.Қ. ва З.Қ.га нисбатан Жиноят кодексининг 135-моддаси (одам савдоси) билан жиноят иши қўзғатилган. Дастлабки тергов ҳаракатлари олиб борилмоқда.\nТадбир сўнгида 2018 йилда туғилган боланинг саломатлиги кўрикдан ўтказилиб, отасига қайтарилган. Суҳбат давомида боланинг отаси аёли М.Қ. уни алдаб боласини уйдан олиб чиқиб кетганини, бундан хабари бўлмаганини ва қаттиқ таассуфда эканлигини билдирган. “Замин” янгиликларини “Инстаграм”да кузатиб боринг\nЯнгиликлар » Жамият » Тошкент вилоятида 3 ёшли ўғлини 4 минг долларга сотмоқчи бўлган аёл ушланди


Бошқа жинс вакиллари билан гаплашиш\nСавол: Бегона аёлга қараш гуноҳми?\nЖавоб: Аёллар эркакларга ва эркаклар аёлларга заруратсиз ёки шаҳват билан қарашлари гуноҳ бўлади. Ояти каримада маолан буюрилганки:\n“Эй Расулим, мўминларга айтгин ҳаромларга қарамасинлар ва аврат жойларини ҳаромлардан қўрғасинлар! Имонли аёлларга ҳам айтгин, ҳаромга боқмасинлар ва аврат маҳалларини ҳаромлардан сақласинлар!” (Нур, 30)\nҲадиси шарифларда марҳамат қилинганки:\n“Эркакнинг аёлга, аёлнинг ҳам эркакка (шаҳват билан) қараши ҳаромдир” (Табароний)


Аёл ва эркак киши авратининг чегараси\nЖами овоз: 373 та.\n"Аврат" сўзи луғатда урушда ёки чегарада хавф келиши мумкин бўлган бўшлиқ, очиқликни билдиради. Шунингдек, араб тилида ҳар қандай айб ва нуқсон аврат дейилади.\nШаръий истилоҳда эса "Аврат - эркак ёки аёл киши танасининг очиш ҳаром бўлган жойидир".\nХатиб Ширбийний: "Аврат - назар солиш ҳаром бўлган нарсадир", - дейди.\nҲеч бир дин, таълимот ёки тузум аврат масаласига Ислом шариатичалик эътибор қаратган эмас. Исломда эркак кишининг аврати, аёл кишининг аврати, аврат кимларга нисбатан қай ҳолатда қанчалик бўлиши ва бошқа ҳолатлар муфассал баён қилинган. Исломда аврат ибодат ва ҳалол-ҳаром масаласидир. Бундай нозик ва муҳим масалани илоҳий таълимот тартибга солиб бермаса, инсонларнинг ўзига қўйиб берилса, ҳеч қандай чегара ва ҳудуд қолмайди. Кимдир баъзи аъзоларини очиб юришни уят деб билса, кимдир бу нарсани маданият санаши турган гап. Натижада мутлақо кийимсиз юришни ўзига эп кўрадиганлар юзага келиши ҳам мумкин. Буни ҳозирги дунё тажрибаси кўрсатиб турибди. Ҳолбуки, аврат масаласи инсонни бошқа ҳайвонлардан ажратиб турувчи омиллардан бўлиб, бу инсон учун шарафдир.\nАврат ва унга оид ҳукмлар ҳам ҳар бир эркак ва аёл билиши лозим бўлган ишлардандир. Ҳар ким бу борадаги шаръий ҳукмларни яхши ўрганиб, уларга ихлос билан амал қилса, ўзининг бахти, саодатидир. Кишилар ҳаётидаги кўпгина бахтсизликлар айнан аврат ва унга боғлиқ масалалардаги бепарволик оқибатида содир бўлишини илм тасдиқлаб, тажриба таъкидлаб келмоқда. Мусулмон бўлмаган олимлар ҳам ҳозирги замон эркакларининг энг катта бахтсизликларига авратини беркитмай юрадиган аёллар сабаб эканини баралла айтмоқдалар.\n"Мукаммал саодат йўли" китобидан.\nКиритилди: 18:37 10.10.2018. Ўқилди: 2229 марта. Фикрлар сони: 0 та.\n12:25 Ана холос! Ҳеч ким Жазоир президенти бўлишни истамаяпти


15:15 / 12.04.2018 | Anvar Azimov | 4563\nАссалому алайкум!хурматли устозлар.излаш хизматида батафсил ўқиб тушунмаганим учун савол беришга мажбур бўлдим. Устозлар суннатга мувофиқ соқол қандай қўйилади узунлиги ва кўриниши (формаси) қандай бўлиши керак. Соқол қаттан ўсса ҳаммаси ўстириладими яни жағнинг тагини назарда тутяпман. Ёки икки юзнинг ён томони билан жағнинг тагидаги соқол ўстириладими. Мен шундай соқол қўймоқчи эдим. Шундай қилсам суннатга мувофиқ бўладими. Илтимос шу масалага ойдинлик киритиб берсангизлар.\nعَنْ عَائِشَةَ رَضِيَ اللهُ عَنْهَا، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: عَشْرٌ مِنَ الْفِطْرَةِ: قَصُّ الشَّارِبِ، وَإِعْفَاءُ اللِّحْيَةِ، وَالسِّوَاكُ، وَاسْتِنْشَاقُ الْمَاءِ، وَقَصُّ الْأَظْفَارِ، وَغَسْلُ الْبَرَاجِمِ، وَنَتْفُ الْإِبِطِ، وَحَلْقُ الْعَانَةِ، وَانْتِقَاصُ الْمَاءِ، قَالَ مُصْعَبٌ: وَنَسِيتُ الْعَاشِرَةَ، إِلَّا أَنْ تَكُونَ الْمَضْمَضَةَ. رَوَاهُ الْخَمْسَةُ\n«Ўн нарса фитратдандир: мўйлабни қайчилаш, соқолни ўстириш, мисвок, бурунга сув олиб тозалаш, тирноқларни қисқартириш, бўғимларни ювиш, қўлтиқ (туки)ни юлиш, қовуқ (туклари)ни қириш, сув ила истинжо қилиш», дедилар.\nМусъаб: «Ўнинчисини унутдим, менимча, оғизни сув билан тозалаш бўлса керак» деди».\nИслом бундай ишларни «Фитрат суннатлари» – Аллоҳ таоло инсонни яратгандаги соф табиат ва Аллоҳ таоло инсонларга юборган соф динлар суннати, деб номлаган.\nҚаранг, номлашда ҳам қанча фарқ бор. Исломий номлаш инсонни яратган Роббнинг кўрсатмаси ила бўлган. Ғарбий номлаш бўлса, маданиятни кечикиб англаган инсоннинг ўз фикридан чиққандир. Шунинг учун ҳам бу икки ном ўртасида осмон билан ерчалик фарқ бор.\nУшбу маънодаги ҳадиси шарифлар «Поклик китоби»да ҳам ўтган бўлиб, ўшанда бу масалаларнинг баъзи нуқталарини батафсил таҳлил қилганмиз. Ҳозир эса уларни танишаётган бобимизнинг мавзусидан келиб чиққан ҳолда ўрганишга ўтамиз.\nПайғамбар соллаллоҳу алайҳи васаллам аввал «фитрат суннатлари» ўнта эканлигини эълон қилиб қўйиб, кейин уларни бирма-бир номлаб чиқмоқдалар.\nЯъни, мўйлабнинг лаб устига ўсиб тушган қисми қирқилиб, лабнинг қизғиш қисми яхшилаб очилиши, унга мўйлабнинг туклари тушмаслиги керак. Шунингдек, бошқа тарафларга қараб ўсган, тартибсиз бўлиб кетадиган мўйлаблар ҳам қайчилаб турилади.\nЯъни, соқолни мўйлабга ўхшатиб қирқиб турилмайди, унинг узун бўлишига қўйиб берилади. Аммо соқолнинг узунлиги қанча бўлиши кераклиги ҳақида бир оз ихтилоф бўлган. Ўша ихтилофнинг ашаддийлашган кўриниши ҳозир ҳам баъзи-баъзида зоҳир бўлиб туради.\nҲанбалий мазҳаби асосида ўз фикрлари ила ижтиҳод қиладиган гуруҳлар соқолга умуман тиғ теккизиш мумкин эмас, дейдилар. Улар ўзларининг бу гапларига ушбу лафзни ва яна шу маънога яқин ҳадиси шарифларни далил қилиб келтирадилар. Ушбу бобнинг бошида келган «Ўн нарса фитратдандир» деб бошланувчи ҳадиснинг «соқолни ўстириш» жумласига қилинган шарҳда соқолнинг узунлиги қанча бўлиши ҳақида бир оз ихтилоф бўлганлиги, баъзилар соқолга умуман тиғ текказиш мумкин эмас, деб далиллар келтиргани ҳақида айтиб ўтилган эди. Энди бу масалага бироз тўхталиб ўтамиз.\nОлдин ўтган ҳадиси шарифда «соқолларни ўстиринглар» дейилган эди. Соқолга ҳеч тиғ текказиб бўлмайди, дейдиганлар ушбу жумланинг зоҳирий маъносини оладилар. Улар соқолларни ўстириш тўлиқ қўйиш ила, уларга тиғ теккизмаслик ила бўлади, дейдилар.\nЖумҳур уламо аҳли, жумладан, Ҳанафий, Моликий ва Шофеъий мазҳаби уламолари эса Ибн Умар розияллоҳу анҳунинг ушбу амаллари ҳақидаги ривоятни далил қилиб, соқолнинг узунлиги ҳар одамнинг ўз тутамида бир тутам бўлиши суннатдир, ундан ортиғи қисқартирилади, дейдилар.\nУламо аҳли соқолни ҳаддан ташқари узайтириб юбориш суннатга хилофдир, деганлар. («Ихтиёр литаълийли ал-Мухтор» китоби, 4-жуз, 430 бет.)\nҚарши тараф Ибн Умарнинг қилган иши ҳужжат бўла олмайди, дейдилар.\nБунга жавобан жумҳур уламо бундай ишни Ибн Умардек зот Пайғамбар соллаллоҳу алайҳи васалламга хилоф тарзда қилиши мумкин эмас, дейдилар.\nШу билан бирга, Имом Термизий ривоят қилган қуйидаги ҳадиси шарифни ҳам келтирадилар:\n«Набий соллаллоҳу алайҳи васаллам соқолларини ён томонидан ва узунидан олар эдилар».\nУшбу ҳадиси шарифга амал қилароқ, соқолни қисқартиб, зиёда бўлиб кетган толаларни текислаб, атрофларини қириб-тўғрилаб юриш тавсия қилинади. ("Ҳадис ва Ҳаёт" китобидан). Валлоҳу аълам!\nОшхонада ишлаб рўза тутиш\nСтикер ишлатиш хукми\nУстахонада қолдирилган буюмлар\nР ҳарфини айтаолмаслик\nПорага каффорат борми?\nНамозхон гуноҳ қилса


Ашхободнинг 2,3 миллиард долларлик янги аэропортига китоб бағишланди\nТуркманистон пойтахтида янги аэропорт 17 сентябрда очилди.\nТуркманистондаги оммавий ахборот воситаларининг хабар қилишича, мамлакатнинг бош “ҳаво дарвозаси” очилганидан бери бир ҳафтадан кам вақт ўтди. Бироқ давлат нашриёти янги авиабандаргоҳга бағишлаб китоб нашр қилишга улгурди. Бу сафар унинг муаллифи президент эмас.\n«Ашхобод халқаро аэропорти» — Туркман давлат нашриёт хизмати томонидан чоп этилган янги китоб ана шундай аталади. У Туркманистон пойтахтининг 17 сентябрда очилган янги аэропортига бағишланган. Китоб ифодали сюжет билан бошланади: «Ҳадемай ердан осмонга парвоз қилишга тайёр турган қушнинг баҳайбат сиймоси узоқданоқ кўринади». Гап шундаки, аэропорт ноёб шаклда бўлиб, туркман авиациясининг рамзи бўлмиш - учиб кетаётган лочинни эслатади.


Ўзбекистонда хизмат кўрсатган архитектор Серго Сутягин вафот этди - 28.07.2021, Sputnik Ўзбекистон\nЎзбекистонда хизмат кўрсатган архитектор Серго Сутягин 84 ёшида вафот этди. 28.07.2021, Sputnik Ўзбекистон\nТОШКЕНТ, 28 июл — Sputnik. Бугун Ўзбекистонда хизмат кўрсатган архитектор Серго Сутягин 84 ёшида вафот этди.У бошдан кечирган коронавирус инфекцияси асоратлари оқибатида вафот этди.Серго Сутягин Халқаро Архитектура Академиясининг (МААМ) аъзоси, кўплаб маҳаллий ва халқаро мукофотлар лауреати, Қўқоннинг фахрий фуқароси эди.Тошкентда унинг лойиҳасига асосан қурилган: Алишер Навоий номидаги кино санъати саройи (“Панорама” кинотеатри), "Аркада" савдо маркази, "Самарқанд-Дарвоза" чойхонаси ва "Космонавтов" метро бекати.Қўқонда - мусиқа ва драма театри ва адабиёт музейи.Хивада - янги марказнинг бир қатор иншоотлари, шу жумладан Маъмун академияси, Қаршида - амфитеатр. Термиз ва Урганч, Қарши ва Бухородаги аэропортлар. Нукусда дунёга машҳур Савицкий музейи.Сутягин Тошкентдаги Боткин қабристонига дафн этилади.\n18:54 28.07.2021 (янгиланди: 19:45 28.07.2021)\nЎзбекистонда хизмат кўрсатган архитектор Серго Сутягин 84 ёшида вафот этди.\nТОШКЕНТ, 28 июл — Sputnik. Бугун Ўзбекистонда хизмат кўрсатган архитектор Серго Сутягин 84 ёшида вафот этди.\n13 Апрел, 15:12\nУ бошдан кечирган коронавирус инфекцияси асоратлари оқибатида вафот этди.\nСерго Сутягин Халқаро Архитектура Академиясининг (МААМ) аъзоси, кўплаб маҳаллий ва халқаро мукофотлар лауреати, Қўқоннинг фахрий фуқароси эди.\nТошкентда унинг лойиҳасига асосан қурилган: Алишер Навоий номидаги кино санъати саройи (“Панорама” кинотеатри), "Аркада" савдо маркази, "Самарқанд-Дарвоза" чойхонаси ва "Космонавтов" метро бекати.\n© Sputnik / Рамиз БахтияровСерго Сутягин у себя дома\nСерго Сутягин у себя дома\nҚўқонда - мусиқа ва драма театри ва адабиёт музейи.\nХивада - янги марказнинг бир қатор иншоотлари, шу жумладан Маъмун академияси, Қаршида - амфитеатр. Термиз ва Урганч, Қарши ва Бухородаги аэропортлар. Нукусда дунёга машҳур Савицкий музейи.\nСутягин Тошкентдаги Боткин қабристонига дафн этилади.


Истомин "мастерс" турнирининг асосий даврасида\n7 март, 2019, 09:25 242\nДенис Истомин Индиан-Уэллсдаги мусобақанинг асосий даврасида голландиялик теннисчи билан куч синашади\nАҚШнинг Индиан-Уэллс шаҳрида "мастерс" сериясига кирувчи мусобақанинг квалификация босқичи якунланди. Қувонарлиси, унда ҳамюртими Денис Истомин асосий даврага йўлланма олди.\nСаралашнинг иккинчи босқичида теннисчимиз беларуслик Егор Герасимовга қарши кортга чиқди. 1 соат 17 дақиқа давом этган баҳсда юртдошимиз 6:4, 6:4 ҳисобларида устун келди. Истомин бунгача мезбон Эван Сонгни мусобақадан чиқариб юборган эди.\nҚуръа натижасига кўра, Денис асосий тўрнинг биринчи даврасида голландиялик Робин Хасе билан рақобат олиб боради. Истомин шу пайтгача Хасе билан 3 марта тўқнаш келиб, барчасида мағлуб бўлган. Умид қиламизки, тенинсчиси шу гал қора анъанага барҳам беради.\nМаълумот учун, Индиан-Уэллс мусобақаси “мастерс” сериясига кирувчи турнирлардан бири бўлиб, ғолиб 1000 рейтинг очкосига эга бўлади. Мусобақанинг соврин жамғармаси эса 9.314.875 АҚШ долларини ташкил этади.\nДенис Истомин навбатдаги рақибини кутмоқда\nДенис Истоминнинг Майамидаги илк ғалабаси\nДенис Истомин бугун Майамида кортга чиқади


МСК шу вақтгача сайлов қонунчилиги бузилиши ҳақида маълумот келиб тушмаганини маълум қилди - 24.10.2021, Sputnik Ўзбекистон\nМСК шу вақтгача сайлов қонунчилиги бузилиши ҳақида маълумот келиб тушмаганини маълум қилди\nЎзбекистоннинг барча туман ва шаҳарларидаги биттадан, жами 207 та сайлов участкасига 414 та видеокамера ўрнатилган. 24.10.2021, Sputnik Ўзбекистон\nТОШКЕНТ, 24 окт - Sputnik. 10.00га қадар олинган маълумотларга кўра, Ўзбекистонда президент сайлови халқаро меъёрлар ва стандартларга мос миллий сайлов қонунчилигимизга, унда белгиланган очиқлик, ошкоралик ва адолатлилик каби халқаро демократик принципларга тўла мос ҳолда, кўтаринки руҳда ўтказилмоқда. Бу ҳақда МСК раиси Зайниддин Низомхўжаев маълум қилди. Sputnik Ўзбекистон мухбири хабарига асосан.Эслатиб ўтамиз, бугун - 24 октябрь 8:00да Ўзбекистонда президент сайловларида овоз бериш учун ташкил этилган 10 минг 761 та сайлов участкада Давлат мадҳияси янгради ва сайловчилар овоз беришга киришди. Барча сайлов участкаларида пандемия шароитида аҳоли саломатлигини ишончли муҳофаза қилиш, сайловчилар ва сайлов ташкилотчиларининг хавфсизлигини таъминлаш учун зарур шароитлар яратилган. Шунингдек, Ўзбекистон Республикасининг 37 та хорижий давлатлардаги ваколатхоналари ҳузурида тузилган 54 та сайлов участкалари, хусусан, Шарқ мамлакатларида ташкил этилган сайлов участкалари иш бошлади. "Ҳозирга қадар Марказий сайлов комиссиясига сайловда овоз бериш жараёни давомида сайлов қонунчилиги бузилиши ҳақида маълумотлар келиб тушмади. Агар сайловчилар, кузатувчилар ёки оммавий ахборот воситалари вакиллари сайлов қонунчилиги бузилиши ҳолатларини аниқлагудек бўлса, улар суд, прокуратура органлари ёки сайлов комиссияларига мурожаат қилишлари мумкин", - деди Низомхўжаев. Бунинг учун барча сайлов участкаларида маъмурий судлар ва прокуратура органларининг телефон рақамлари ҳақида маълумотлар мавжуд. Матбуот марказининг мажлислар залидаги экранда соат 11.00 ҳолатига сайловда қатнашганлар сонига доир дастлабки маълумотларни эълон қилиш режалаштирилган. Жорий йилдаги сайловда Ўзбекистонда ташкил этилган сайлов участкаларидаги сайловчилар рўйхатига жами 19 миллион 859 минг 127 нафар сайловчи киритилган. Ўзбекистон Республикаси Президенти сайловида мамлакат тарихида биринчи марта бешта сиёсий партиядан номзодлар рақобатга киришган. Булар: Ўзбекистон Экологик партиясидан Нарзулло Наимович Обломурадов; Ўзбекистон Халқ демократик партиясидан Максуда Азизовна Варисова; Тадбиркорлар ва ишбилармонлар ҳаракати – Ўзбекистон Либерал-демократик партиясидан Шавкат Миромонович Мирзиёев; Ўзбекистон “Миллий тикланиш” демократик партиясидан Алишер Келдиевич Қодиров; Ўзбекистон “Адолат” социал-демократик партиясидан Баҳром Абдураҳимович Абдуҳалимов. Республикадаги мавжуд сайлов участкаларининг барчаси телефон алоқаси билан тўлиқ таъминланган. Шундан 96,7 фоизи оптик толали юқори тезликдаги интернет тармоғига уланган. Қолган 3,3 фоизи мобиль ва радио алоқа тармоғи ҳамда сунъий йўлдош орқали юқори тезликдаги интернет билан таъминланган. Жорий йилги сайловларда Ўзбекистоннинг барча туман ва шаҳарларидаги биттадан, жами 207 та сайлов участкасига 414 та видеокамера ўрнатилган. Сайловни жами 971 нафар халқаро кузатувчилар, жумладан йигирмага яқин халқаро ташкилотдан 631 нафар, элликка яқин давлатидан келган 340 нафар халқаро кузатувчилар бевосита кузатиб бормоқда. Президентликка номзод кўрсатган бешта сиёсий партиядан 53 минг 717 нафар, фуқароларнинг ўзини ўзи бошқари органларидан 10 минг 733 нафар кузатувчилар сайловни бевосита кузатмоқда. Сайловни жами 1672 нафар маҳаллий ва хорижий оммавий ахборот воситалари вакиллари ёритиб бормоқда.Сайлов 2021 йил 8 февралда сайлов қонунчилигига киритилган ўзгартиш ва қўшимчаларга биноан илк бор октябрь ойида ўтказилмоқда.Эрталаб соат 8:00да республикада ташкил этилган 10 минг 761 та сайлов участкасида Ўзбекистон Республикаси Давлат мадҳияси янгради ва сайловчилар овоз беришга киришди. 14 октябрдан 20 октябргача ўтказилган муддатидан олдин овоз бериш имкониятидан 421 минг 618 нафар сайловчи фойдаланди.Барча сайлов участкаларида пандемия шароитида аҳоли саломатлигини ишончли муҳофаза қилиш, сайловчилар ва сайлов ташкилотчиларининг хавфсизлигини таъминлаш учун зарур шароитлар яратилган.Шунингдек, Ўзбекистон Республикасининг 37 та хорижий давлатлардаги ваколатхоналари ҳузурида тузилган 54 та сайлов участкалари, хусусан, Шарқ мамлакатларида ташкил этилган сайлов участкалари иш бошлади.Жорий йилдаги сайловда сайлов участкаларидаги сайловчилар рўйхатига жами 19 миллион 859 минг 127 нафар сайловчи киритилган.Жорий йилдаги сайловда республикада ташкил этилган сайлов участкаларидаги сайловчилар рўйхатига жами 19 миллион 859 минг 127 нафар сайловчи киритилган.\n10:41 24.10.2021 (янгиланди: 11:03 24.10.2021)\nЎзбекистоннинг барча туман ва шаҳарларидаги биттадан, жами 207 та сайлов участкасига 414 та видеокамера ўрнатилган.\nТОШКЕНТ, 24 окт - Sputnik. 10.00га қадар олинган маълумотларга кўра, Ўзбекистонда президент сайлови халқаро меъёрлар ва стандартларга мос миллий сайлов қонунчилигимизга, унда белгиланган очиқлик, ошкоралик ва адолатлилик каби халқаро демократик принципларга тўла мос ҳолда, кўтаринки руҳда ўтказилмоқда. Бу ҳақда МСК раиси Зайниддин Низомхўжаев маълум қилди. Sputnik Ўзбекистон мухбири хабарига асосан.\n24 Октябр, 08:01\nЭслатиб ўтамиз, бугун - 24 октябрь 8:00да Ўзбекистонда президент сайловларида овоз бериш учун ташкил этилган 10 минг 761 та сайлов участкада Давлат мадҳияси янгради ва сайловчилар овоз беришга киришди. Барча сайлов участкаларида пандемия шароитида аҳоли саломатлигини ишончли муҳофаза қилиш, сайловчилар ва сайлов ташкилотчиларининг хавфсизлигини таъминлаш учун зарур шароитлар яратилган. Шунингдек, Ўзбекистон Республикасининг 37 та хорижий давлатлардаги ваколатхоналари ҳузурида тузилган 54 та сайлов участкалари, хусусан, Шарқ мамлакатларида ташкил этилган сайлов участкалари иш бошлади.\n"Ҳозирга қадар Марказий сайлов комиссиясига сайловда овоз бериш жараёни давомида сайлов қонунчилиги бузилиши ҳақида маълумотлар келиб тушмади. Агар сайловчилар, кузатувчилар ёки оммавий ахборот воситалари вакиллари сайлов қонунчилиги бузилиши ҳолатларини аниқлагудек бўлса, улар суд, прокуратура органлари ёки сайлов комиссияларига мурожаат қилишлари мумкин", - деди Низомхўжаев.\nБунинг учун барча сайлов участкаларида маъмурий судлар ва прокуратура органларининг телефон рақамлари ҳақида маълумотлар мавжуд. Матбуот марказининг мажлислар залидаги экранда соат 11.00 ҳолатига сайловда қатнашганлар сонига доир дастлабки маълумотларни эълон қилиш режалаштирилган. Жорий йилдаги сайловда Ўзбекистонда ташкил этилган сайлов участкаларидаги сайловчилар рўйхатига жами 19 миллион 859 минг 127 нафар сайловчи киритилган. Ўзбекистон Республикаси Президенти сайловида мамлакат тарихида биринчи марта бешта сиёсий партиядан номзодлар рақобатга киришган.\nБулар: Ўзбекистон Экологик партиясидан Нарзулло Наимович Обломурадов; Ўзбекистон Халқ демократик партиясидан Максуда Азизовна Варисова; Тадбиркорлар ва ишбилармонлар ҳаракати – Ўзбекистон Либерал-демократик партиясидан Шавкат Миромонович Мирзиёев; Ўзбекистон “Миллий тикланиш” демократик партиясидан Алишер Келдиевич Қодиров; Ўзбекистон “Адолат” социал-демократик партиясидан Баҳром Абдураҳимович Абдуҳалимов.\nРеспубликадаги мавжуд сайлов участкаларининг барчаси телефон алоқаси билан тўлиқ таъминланган. Шундан 96,7 фоизи оптик толали юқори тезликдаги интернет тармоғига уланган. Қолган 3,3 фоизи мобиль ва радио алоқа тармоғи ҳамда сунъий йўлдош орқали юқори тезликдаги интернет билан таъминланган. Жорий йилги сайловларда Ўзбекистоннинг барча туман ва шаҳарларидаги биттадан, жами 207 та сайлов участкасига 414 та видеокамера ўрнатилган.\nСайловни жами 971 нафар халқаро кузатувчилар, жумладан йигирмага яқин халқаро ташкилотдан 631 нафар, элликка яқин давлатидан келган 340 нафар халқаро кузатувчилар бевосита кузатиб бормоқда. Президентликка номзод кўрсатган бешта сиёсий партиядан 53 минг 717 нафар, фуқароларнинг ўзини ўзи бошқари органларидан 10 минг 733 нафар кузатувчилар сайловни бевосита кузатмоқда. Сайловни жами 1672 нафар маҳаллий ва хорижий оммавий ахборот воситалари вакиллари ёритиб бормоқда.\nСайлов 2021 йил 8 февралда сайлов қонунчилигига киритилган ўзгартиш ва қўшимчаларга биноан илк бор октябрь ойида ўтказилмоқда.\nЭрталаб соат 8:00да республикада ташкил этилган 10 минг 761 та сайлов участкасида Ўзбекистон Республикаси Давлат мадҳияси янгради ва сайловчилар овоз беришга киришди. 14 октябрдан 20 октябргача ўтказилган муддатидан олдин овоз бериш имкониятидан 421 минг 618 нафар сайловчи фойдаланди.\nШунингдек, Ўзбекистон Республикасининг 37 та хорижий давлатлардаги ваколатхоналари ҳузурида тузилган 54 та сайлов участкалари, хусусан, Шарқ мамлакатларида ташкил этилган сайлов участкалари иш бошлади.\nЖорий йилдаги сайловда сайлов участкаларидаги сайловчилар рўйхатига жами 19 миллион 859 минг 127 нафар сайловчи киритилган.\nЖорий йилдаги сайловда республикада ташкил этилган сайлов участкаларидаги сайловчилар рўйхатига жами 19 миллион 859 минг 127 нафар сайловчи киритилган.


АҚШ президенти Барак Обама 25 март куни икки корейс давлатини ажратиб турган демилитаризация ҳудудига борди. Обама чегара кузатув постида навбатчилик қилаётган АҚШ ҳарбийлари билан учрашиб вазиятни яқиндан ўрганди.\nАҚШ раҳбари ядровий терроризм хавфи ва унга қарши кураш мавзуида 26 – 27 март кунлари Сеулда бўладиган халқаро анжуманда қатнашади.\nТадбирда 50дан ортиқ давлат раҳбари иштирок этиши кутилмоқда.\nБарак Обаманинг Жанубий Кореяга ташрифи Шимолий Корея апрел ойида узоқ масофага учадиган ракета синовини ўтказиш режаси хусусида муносабатлар таранглашган пайтга тўғри келди. Пхенян ракета сунъий йўлдошни Ер орбитасига олиб чиқишини иддао қилган.\nЖанубий Корея президенти Ли Мёнг Бак билан якшанба кунги сўзлашувда Обама Шимолий Кореяни “таҳдидлар ёки провокациялар орқали ҳеч нарсага эриша олмаслиги” ҳақида огоҳлантирди.\n- Улар ёмон хатти-ҳаракат тақдирланмаслигини тушунишлари керак. Ўн йиллар давомида Шимолий Корея агар провокация ҳаракатини амалга оширса, уни тўхтатиш ёки олдини олиш учун пора беришади деб ўйлаганига мисоллар келтириш мумкин, - деди АҚШ президенти.\nВашингтон расмийлари Пхеняннинг ракета синовини ўтказиш режаси АҚШ томонидан Шимолий Кореяга озиқ-овқат ёрдами кўрсатилиши ҳақидаги келишувни хавф остига қўйишини таъкидлаган.\nШимолий Кореянинг ядровий дастури борасида Пекиннинг роли ҳақида сўзлаган АҚШ президенти халқаро ҳамжамият, жумладан, Хитой Шимолий Кореянинг ядровий қуролга эга бўлишини хоҳламаслигини айтди.\n- Менимча, Хитой Шимолий Корея ядровий қуролга эга бўлишини чиндан ҳам хоҳламайди. Бунинг учун шу йўлда саъй-ҳаракат қилиш лозим, - деди Барак Обама.\nЖанубий Корея президенти Ли Мён Бак билан учрашувда Обама ўзаро ҳамкорлик ва томонларни қизиқтирган халқаро ва минтақавий муаммоларни муҳокама қилди.\nАйни пайтда, Барак Обама Туркия Бош вазири Ражаб Тоййиб Эрдўғон билан ҳам учрашди.\nМузокарада Суриядаги вазият муҳокама қилинди.\nАнадўли ахборот агентлиги хабарига кўра, Эрдўғон АҚШ президентига халқаро ҳамжамият Суриядаги вазият борасида қатъий ҳаракат қилиши кераклигини айтган.\nТуркия Бош вазирига кўра, сўнгги бир йил давомида уруш ҳаракатлари сабаб 17 минг суриялик ўз уйларини ташлаб, Туркия ҳудудига қочиб ўтган.


06:37 30 Октябр 2020\n12:57 09.02.2017 (Янгиланган 13:13 09.02.2017) Ҳавола олиш\nЎзбекистон жамоатчилиги яна бир жудоликка учради. Миллионлаб ўзбекистонликларнинг севимли сухандони, дилбар журналист, бағрикенг устоз Насиба Мақсудова кучли юрак хуружи оқибатида 8 феврал куни оламдан ўтдилар\nТОШКЕНТ, 9 фев — Sputnik, Дилшода Раҳматова. Таниқли шоир Муҳаммад Исмоил Насиба Мақсудова ҳақида гапирар экан, бу аёлга ўзбек телевидениеси афсонаси дея таъриф бердилар.\n"Бу йил элимизнинг севимли, ардоқли аёллари бизни бирин кетин тарк этишмоқда. Сал илгарироқ Турсуной опамдан (Турсуной Содиқова демоқчи, муаллиф) айрилиб қолган эдик. Мана энди Насиба опам…", — деди суҳбат давомида шоир.\nСуҳбатдошнинг сўзларига кўра, Насиба Мақсудова жуда дилбар аёл эди. "Биз узоқ йиллар "Ўзбекистон" телевидениесида у киши билан бирга ишлаганмиз. Жуда дилбар аёл эдилар. Маҳоратли, бағрикенг устоз эдилар. Ҳамиша бошқаларга ёрдам қўлини чўзар, қандайдир сабаб билан телевидениега чиқишдан маҳрум бўлган таниқли санъаткор, қўшиқчи ва шоирларни халқ билан учраштиришга ҳаракат қилар эдилар.\nНасиба опага эҳтиромим баланд — жуда меҳридарё инсон эдилар. Фақат яхшилик кўрганман, бирорта одамга қаттиқ гапириш нари турсин, ҳаттоки, ёмон гапирганларини эшитмаганман. Насиба Мақсудованинг вафоти — ўзбек телевидениеси учун жуда катта, кутилмаган йўқотиш бўлди", — деб ўз хотиралари билан бўлишди Муҳаммад Исмоил.\nСпутник Ўзбекистон таҳририяти номидан марҳуманинг яқинларига чуқур ҳамдардлик билдириб қоламиз.\nсухандон, Насиба Мақсудова, вафот этди


Ўзбекистонда Оврўпо Иттифоқи ваколатхонаси иш бошлади - BBC O'zbek\nЎзбекистонда Оврўпо Иттифоқи ваколатхонаси иш бошлади\nImage caption Андижон хунрезлиги ортидан киритган жазо чоралари иш бермагач, Оврўпо Иттифоқи Ўзбекистон билан мулоқот йўлини танлаганди\nЎзбекистондаги Оврўпо Иттифоқи ваколатхонаси раҳбари этиб тайинланган чехиялик дипломат Ондржей Шимек 23 майдан фаолият бошлаган.\nБу ҳақда Тошкентдаги Чехия Республикаси элчилиги хабар берган.\n"Биз Чехия республикаси фуқароси ЕИнинг Ўзбекистондаги ваколатхонаси илк раҳбари этиб тайинлаганидан хурсандмиз", дейилади Чехия элчихонаси тарқатган хабарномада.\nОврўпо Иттифоқининг расмий очилиш маросими шу йил бўлиши кутилмоқда.\nЎзбекистонда ОИ ваколатхонасини очишга оид қарор Президент Каримовнинг январ ойида Брюсселга ташрифи давомида кўтарилганди.\nЎшандан бери Оврўпо Иттифоқи ва Ўзбекистон ўртасида мулоқотлар кечаётганди.\n2005 йилги Андижон хунрезлиги ортидан Оврўпо Иттифоқи Ўзбекистонга қарши қўллаган жазо чоралари иш бермаган.\nСўнгги йиллари эса Брюссел вакиллари Марказий Осиё бўйича янги стратегия ишлаб чиқиб, яккаҳоким бошқарув амал қилаётган, аммо нефт-газга бой ҳамда тобора геостратегик жиҳатдан муҳимлиги ошиб бораётган бу минтақа билан мулоқот ўтказиш йўлини танлашгани айтилганди.\nИнсон ҳуқуқлари фаоллари Ғарб ўзининг геосиёсий ва иқтисодий манфаатларини ўйлаб, Ўзбекистондаги инсон ҳуқуқлари билан боғлиқ абгор ҳолатга кўз юмаётганини таъкидлашади.\n2005 йилнинг 13 май куни Андижон марказида ҳукумат кучларининг тинч намойишчиларга қарата ўт очишлари натижасида аёллар ва болалар дохил юзлаб кишиларнинг қурбон бўлганликлари ишонилади.\nРасмий Тошкентнинг халқаро мустақил терговга оид даъватларни рад этиши ортидан Оврўпо Иттифоқи 2005 йилнинг октябр ойида Ўзбекистонга қурол-яроғ эмбаргоси дохил бир қатор жазо чораларини киритди.\nАммо, Андижон қирғини юзасидан мустақил тергов ўтказилиши лозимлигига тил ҳам теккизмай, орадан тўрт йил ўтиб ўз санкцияларини бекор қилганди.\nХалқаро инcон ҳуқуқлари ташкилотлар ва фаоллар Оврўпо Иттифоқи ўзининг Афғонистон ва Марказий Осиёдаги манфаатларини ҳисобга олиб, Андижон хунрезлиги, инсон ҳуқуқлари аҳволи каби масалаларни кўтармаётгани, кўтарган тақдирда ҳам айни масалани иккинчи ўринга қўяётганини айтишади.\nАммо, айримларга кўра, Оврўпо Иттифоқи дипломатик йўлларни ишга солиб, шу орқали келажакда Тошкентга таъсир ўтказиш воситаларини қўлга киритишга уринаётган бўлиши мумкин.